TERMETRAI SATU LAGI SEJARAH

PERJANJIAN KERJASAMA
PAKATAN HARAPAN
DAN
PARTI PRIBUMI BERSATU MALAYSIA
13 Disember 2016
Dengan ini memeterai satu perjanjian yang dinamakan Perjanjian Kerjasama Pakatan Harapan – PPBM mengenai persetujuan-persetujuan bersama oleh keempat-empat parti di dalam perkara-perkara seperti yang terkandung dalam dokumen ini.
Mewakili PAKATAN HARAPAN dan PPBM kami berjanji bahawa persetujuan-persetujuan ini akan dihormati, didokong dan dilaksanakan bersama oleh parti-parti kami selagi perjanjian ini berkuatkuasa dan persetujuan-persetujuan di dalamnya adalah mengikat keempat-empat parti.
DATO’ SERI DR WAN AZIZAH WAN ISMAIL
Presiden KEADILAN
LIM GUAN ENG
Setiausaha Agung DAP
HAJI MOHAMAD SABU
Presiden AMANAH TAN SRI
DATO’ HJ MUHYIDDIN
HJ MOHD YASSIN
Presiden PPBM

Ditandatangani pada hari ini 13 Disember 2016 Masehi bersamaan 13 Rabi’ul Awwal 1438 Hijrah di Petaling Jaya, Selangor Darul Ehsan, Malaysia.
*PERJANJIAN*
BAHAWASANYA Pakatan Harapan (yang terdiri daripada KEADILAN, DAP dan AMANAH); dan PPBM dengan ini bersetuju dan komited akan perkara-perkara berikut:
1. Berjuang dengan berlandaskan kepada peruntukan dan semangat Perlembagaan 1957/63 terutamanya:
i. Mempertahankan Perlembagaan Persekutuan, Islam sebagai agama bagi Persekutuan dan agama-agama lain boleh diamalkan dengan aman dan damai di di negara ini sejajar dengan Perkara 3; serta melindungi kedudukan istimewa orang Melayu dan Bumiputra Sabah dan Sarawak dan kepentingan sah kaum-kaum lain sejajar dengan Perkara 153;
ii. Mempertahankan peranan dan tanggungjawab institusi Raja berperlembagaan; dan
iii. Memartabatkan penggunaan Bahasa Melayu sejajar dengan Perkara 152 Perlembagaan Persekutuan dan memperluaskan Bahasa Melayu sebagai bahasa ilmu dan lingua franca serantau, melindungi dan memperkukuhkan penggunaan bahasa ibunda semua kaum, serta meningkatkan penguasaan Bahasa Inggeris demi memperbaiki daya saing Malaysia di peringkat antarabangsa.
2. Memperjuangkan Agenda Reformasi dalam kebangunan-semula negara demi  rakyat dengan berpaksikan nilai-nilai yang dikongsi bersama, termasuk kebenaran, keadilan dan tatakelola yang baik.
3. Meletakkan satu calon sahaja untuk mewakili Pakatan Harapan – PPBM di dalam sesuatu pilihanraya di mana-mana peringkat setelah pembahagian kerusi ditentukan melalui perundingan di antara kedua pihak berdasarkan prinsip kebolehmenangan (winnability).
4. Berunding dengan parti yang belum berada di dalam perjanjian ini untuk memastikan seboleh mungkin satu calon sahaja yang akan mewakili pembangkang bagi melawan Barisan Nasional.
5. Mewujudkan gabungan parti-parti politik pembangkang sebelum Pilihanraya Umum ke 14 dengan tujuan untuk membentuk kerajaan selepas pilihanraya.
6. Menggunakan manifesto bersama dalam Pilihanraya Umum ke 14.
7. Tertakluk kepada kelulusan pihak berkuasa, menggunakan logo bersama dalam Pilihanraya Umum ke 14.
8. Mewujudkan Jawatankuasa Teknikal Bersama untuk membincangkan pembahagian kerusi pilihanraya, manifesto bersama dan merangka gerakerja pilihanraya secara bersama.
9. Atas semangat setiakawan dan kerjasama, parti-parti dalam rangka perjanjian ini hendaklah mengelakkan daripada mengeluarkan kenyataan-kenyataan yang boleh menjejaskan hubungan baik antara satu sama lain dan menyelesaikan sebarang pertikaian menerusi perundingan bersama.
Dengan termetrainya perjanjian ini bermakna Pakatan Harapan menjadi gabungan yang lebih besar dan boleh diyakini untuk mengambil alih pentadbiran negara ini daripada BN.
Rakyat kini boleh menaruh harapan dan pergantungan kepada sebuah gabungan yang benar-benar serius untuk menyelamatkan negara ini dengan persetujuan antaranya, pertandingan satu lawan satu serta penggunaan manifesto dan logo yang satu juga.
Sekiranya perkara No 4 dapat dijayakan dengan berkesan kepada parti-parti yang di luar Pakatan Harapan, bermakna peluang untuk menumbangkan BN dan menyingkirkan Najib Razak secara automatik menjadi lebih cerah lagi.
Oleh itu, terserah kepada parti-parti di luar Pakatan Harapan yang masih menggelarkan diri mereka sebagai pembangkang untuk membuat pilihan yang seterusnya sama ada sedia berunding dengan kepala yang dingin dan hati yang terbuka atau kekal dengan keras kepala sebagai blok ketiga.
Harus diingat, dalam keadaan sekarang, enggan menyertai gabungan ini hanya menjadikan mereka dengan sendirinya semakin mengecil dan terpencil.
Harus diingat juga, dalam arus penolakan rakyat yang makin membuak-buak, menjadi blok ketiga belum tentu menjanjikan peluang menjadi “king maker”, bahkan mungkin terhumban sama ke lembah yang hina.
Oleh, buatlah pilihan yang mulia, jangan tunggu lama-lama dan jangan juga terlalu banyak berdrama. (SH 13/12/2016).

0

0

votes
Article Rating
Kongsikan artikel ini


"BUAT APA TANDING 70 SAJA, TANDINGLAH SEMUA 222 KERUSI"

Hakikat bahawa Pas sebuah parti yang keliru di bawah kepimpinan Hadi Awang sebenarnya tidak dapat disangkal lagi. Ia semakin nyata dan terang-terang di depan mata.
Pas bukan saja keliru mengenai siapa kawan dan siapa lawan, bahkan juga keliru tentang apa yang sebenar dimahukan dalam perjuangannya.
Ketika meletakkan syarat kepada PPBM agar meninggalkan DAP dan Amanah  jika ingin bekerjasama dengannya, Pas terlupa bahawa di Selangor sekarang ini ia sedang duduk semeja dengan kedua-dua parti yang dimusuhinya itu.
Malah, ketika meletakkan syarat itu kepada PPBM, Pas tidak pula pernah bersuara dengan nada yang sama kepada PKR dalam kerajaan negeri Selangor yang sedia diketahui memang menjalin kerjasama dengan DAP dan Amanah.
Lebih dari itu, dalam menyatakan kesediaan menjalin kerjasama dengan PKR secara keseluruhannya pun, tidak pernah Pas meletakkan syarat agar ditinggalkan DAP dan Amanah.
Kenapa hanya dengan PPBM saja diletakkan syarat agar meninggalkan DAP dan Amanah, tetapi tidak kepada PKR?
Jika benar istiqamah dalam menentang DAP yang kononnya anti Islam serta menolak Amanah yang dianggap sebagai parti yang khianat, mengapa tidak dimulakan dengan meninggalkan segala jawatan dan kedudukan dalam kerajaan negeri Selangor untuk berdiri sebagai blok ketiga yang dikenali sebagai Gagasan Sejahtera?
Tidakkah ini menunjukkan Pas benar-benar sedang keliru?
Dua hari lalu pula, Timbalan Presiden Pas, Tuan Ibrahim Tuan Man meletakkan satu lagi syarat baru, khususnya kepada PPBM,  jika ingin menjalin kerjasama dengan parti itu.
Syaratnya ialah tidak bertanding di 70 kerusi yang ditandingi oleh Pas dalam PRU 13 yang lalu.
Pas meletakkan syarat demikian kerana beranggapan 70 kerusi itu adalah milik mereka, meskipun dalam PRU 13 lalu ia hanya menang 21 kerusi Parlimen saja.
Syarat ini juga menunjukkan Pas sekali lagi keliru.
Bagaimana Pas boleh menganganggap 70 kerusi yang pernah ditandinginya itu sebagai miliknya sedangkan ia hanya menang 21 kerusi saja?
Jika 21 kerusi yang menang itu diminta jangan dikacau, mungkin juga boleh diterima dan difahami, tetapi dengan merasakan kerusi yang kalah juga sebagai hak miliknya, Pas ternyata benar-benar keliru.
Dengan meletakkan syarat syarat kepada PPBM agar 70 kerusi itu jangan dikacau, bermakna Muhyiddin Yassin dengan sendirinya tidak boleh lagi bertanding di Pagoh dan Mukhriz Mahathir yang pernah menjadi Ahli Parlimen Jerlun pada PRU 12 sebelum bertanding di DUN Air Hitam pada PRU 13, turut terpaksa mencari kerusi yang lain jika ingin bertanding lagi kerana semua kerusi itu ditandingi oleh Pas dalam PRU 13 yang lalu?
Maka, ke kerusi mana Muhyiddin dan Mukhriz mahu lari jika ingin memenuhi syarat Pas itu?
Tidakkah ternampak mengarut dan menunjukkan Pas benar-benar keliru dengan tindakannya meletakkan syarat agar 70 kerusi itu jangan diganggu?
Apa sebenarnya yang dimahukan oleh Pas, kekal bertanding di 70 kerusi atau mahu memang lebih daripada 21 kerusi Parlimen?
Apakah Pas tidak sedar bahawa PPBM akan memberi keuntungan kepadanya dari segi kemungkinan memenangi lebih banyak kerusi kerana PPBM akan mencuri undi daripada kalangan ahli-ahli UMNO, meskipun jika bertanding kurang daripada 70 kerusi?
Apa seterusnya?
Jika Pas kekal dengan kekeliruan mengenai apa yang dimahukannya, bukan saja PPBM harus menghentikan rundingan dengan parti itu, malah Pas juga boleh mulai sekarang mengumumkan untuk bertanding di semua 222 kerusi Parlimen.
Alang-alang ingin menjadi “parti kerusi”, lebih baiklah bertanding di semua 222 kerusi. Buat apa sekadar 70 saja! (SH 14/12/2016).

0

0

votes
Article Rating
Kongsikan artikel ini


BUKAN SAJA UMNO, MCA/MIC/GERAKAN PUN MAHU DIBANTU PAS JUGA

Setelah bertegas agar 70 kerusi miliknya tidak diganggu oleh parti-parti lain yang ingin bekerjasama dengannya, Pas kini mengorak selangkah lagi dengan hasrat ingin bertanding di kerusi-kerusi DAP pula.
Naib Presiden Pas, Mohd Amar Nik Abdullah berkata, oleh kerana antara Pas dan DAP tiada lagi persefahaman dan kerjasama, maka tidak menjadi kesalahan bagi parti itu untuk bertanding di kerusi-kerusi yang tradisinya ditandingi oleh DAP.
Bagi tujuan tersebut, tambahnya, Jabatan Pilihanraya Pas kini sedang menjalankan kajian mengenai perkara itu kerana berpandangan pihaknya berpotensi untuk menang di beberapa kerusi terbabit.
Jika sebelum ini Pas berkeras memberi kata dua agar parti lain menjauhi DAP dan Amanah jika ingin bekerjasama dengannya dan kemudian meletakkan syarat agar 70 kerusi miliknya tidak diganggu, keinginan untuk turut bertanding di kerusi tradisi DAP jelas memperlihatkan nawaitu sebenar parti itu.
Pas ternyata bukan sangat ingin menang dan membentuk kerajaan, tetapi menyertai pilihanraya dengan lebih tujuannya untuk membantu dan memberi keselesaan kepada UMNO dan BN mengekalkan kuasanya.
Pas nampaknya sengaja meletakkan syarat-syarat sukar yang akhirnya menggagalkan rundingan dengan parti-parti lain dan seterusnya menghalalkan tindakan mereka untuk bersaing secara tiga penjuru.
Hakikatnya, memang itulah tujuan Pas sekarang ini.
Kalau bertanding di 70 kerusi dan persaingan tiga penjuru itu bakal memberi kelebihan kepada UMNO dan BN, hasrat bertanding di kerusi-kerusi DAP pula jelas merupakan bantuan secara langsung Pas kepada MCA, MIC dan Gerakan dengan cara yang sama iaitu memecahkan undi.
Secara umumnya, 51 kerusi yang ditandingi oleh DAP dalam piliharaya umum lalu ialah di kawasan bandar dan separa bandar di mana lawan mereka sejak dulu ialah sama ada MCA, MIC atau Gerakan.
Bermakna, dalam PRU 14 akan datang, tidak cukup dengan keinginan memberi kelebihan kepada UMNO untuk lebih selesa memenangi banyak kerusi, Pas juga melebarkan sayap bantuannya kepada parti-parti komponen BN juga dengan memastikan berlakunya pertandingan tiga penjuru.
Ia dengan sendirinya menunjukkan Pas sudah melupakan atau tidak berdendam sama-sekali dengan MCA, MIC dan Gerakan meskipun parti-parti itu lebih terang dan terbuka menentang Akta 355 yang dibawa oleh Hadi Awang untuk memperkasa dan memberi lebih kuasa kepada Mahkamah Syariah.
Ini merupakan satu lagi bukti hebatnya Pas di bawah pimpinan Hadi Awang. (SH 15/12/2016).

0

0

votes
Article Rating
Kongsikan artikel ini


TAK MAKSUM PULAK!!

Dalam nada yang lebih lunak dan berhemah, Naib Presiden Pas, Idris Ahmad mengakui parti itu dan ahlinya tidak maksum dan tetap boleh dikritik sekiranya mereka melakukan sebarang kesilapan.
Beliau juga bersikap terbuka jika ada mana-mana pihak yang membenci parti berkenaan.
Bagaimanapun Idris mengingatkan, ia bukan bermakna parti serta anggotanya boleh difitnah dengan maklumat yang salah.
Ohhhh….sedar pulak tidak maksum!
Tetapi, kenapa meletakkan syarat kepada pihak mesti menjauhi DAP dan Amanah sebelum pun perundingan ke arah kerjasama diadakan?
Tidakkah ia seolah-olah Pas dan pemimpinya maksum sehingga hanya mereka syarat mereka yang mesti dipatuhi?
Kenapa juga meletakkan syarat wajib “jangan kacau 70 kerusi kami” kepada parti-parti lain yang mahu bekerjasama?
Apakah Pas begitu maksum sehingga 70 kerusi yang ditandinginya pada 2013 lalu tidak boleh diusik sama-sekali, walaupun hakikatnya hanya menang 21 saja daripadanya?
Apakah kenyataan pemimpin-pemimpin Pas agar menjauhi DAP dan Amanah serta mahu 70 kerusi yang didakwa miliknya tidak diganggu, merupakan fitnah dan berupa maklumat yang salah?
Kata tak maksum, tapi kenapa lagak dan gaya selama ini seolah-olah sangat maksum dan semua orang lain tidak maksum? (SH 14/12/2016).

0

0

votes
Article Rating
Kongsikan artikel ini


KENAPA SAMPAI JADI BEGINI?

Kes 1
Presiden Persatuan Anak Peneroka Felda atau ANAK dan bekas AJK Pas Pusat, Mazlan Aliman diisytiharkan muflis setelah gagal membayar gantirugi sebanyak RM500 ribu berikutan kalah dalam saman yang difailkan oleh Felda terhadapnya.
Pada 20 Julai 2009, Felda telah memfailkan saman terhadap Mazlan dan Angkatan Edaran Sdn Bhd kerana kandungan sebuah buku “Felda…Dulu Tolong Sekarang Ah Long” yang dianggap memfitnah agensi tersebut.
Disebabkan gagal membayar gantirugi itu, Felda akhirnya telah memfailkan prosiding kebankrapan terhadap Mazlan.
Ketika menerbitkan buku tersebut, Mazlan adalah Presiden ANAK dan AJK Pas Pusat, tetapi kemudian membuat keputusan menyertai Amanah.
Di sebalik Amanah yang kini bertindak melancarkan tabung untuk membantu Mazlan, persoalan yang timbul ialah di mana usaha Pas untuk membantu beliau?
Apakah Pas seolah-olah sudah lupa bahawa selama berpuluh tahun sebelum ini, Mazlan berjuang bersama parti itu dan sumbangannya dalam menarik sokongan masyarakat Felda kepada Pas tentulah juga bukan sedikit?
Tidak terdetikkah di hati pemimpin-pemimpin Pas, setidak-tidaknya atas nama persaudaraan Islam, untuk turut sama membantu Mazlan, walaupun beliau kini sudah bersama Amanah?
Kes 2
Selepas PRU 2013, Za’aba Ibrahim, bekas Exco Pemuda Pas Johor telah bersetuju agar namanya digunakan oleh parti itu sebagai plaintif dalam petisyen untuk mencabar keputusan pilihanraya bagi kawasan Parlimen Pulai.
Beliau ketika itu bersetuju namanya digunakan kerana Pas turut bersetuju untuk menanggung semua kos dalam petisyen tersebut.
Namun, pada Januari 2014, Mahkamah Rayuan telah menolak petisyen itu dan Za’aba diarahkan untuk membayar kos guaman sebanyak RM50 ribu dan tarikh akhirnya untuk membuat pembayaran ialah pada 17 Januari 2017.
Kegagalan membayar denda itu menyebabkan Za’aba kini berdepan dengan kemungkinan untuk diisytiharkan muflis.
Yang menjadi masalah sekarang ialah Pas enggan bertanggungjawab terhadap kos yang terpaksa dibayar oleh Za’aba itu hanya kerana beliau bukan lagi ahli Pas, sebaliknya sudah menyertai Amanah.
Pesuruhjaya Pas Johor, Dr, Mahfodz Mohamed mengesahkan bahawa Pas tidak akan membantu Za’aba kerana beliau bukan lagi ahli parti itu.
Dia tidak lagi ahli Pas, jadi mengapa kita perlu bantu beliau? Jika dia masih ahli Pas, kita akan bantunya, kata Dr Mahfodz lagi.
Soalnya, adil dan wajarkah sikap Pas itu?
Apakah Pas tidak sedar bahawa Za’aba bersetuju namanya digunakan adalah kerana taat kepada parti itu dan ketika petisyennya ditolak pada 2014 juga, beliau masih lagi merupakan ahli Pas?
Dalam kedua-dua kes, di mana keadilannya?
Kenapa kedua-dua mereka diperlakukan sebegini rupa dan apakah Pas sebagai parti yang berjuang atas nama Islam, tiada langsung sifat belas dan timbang rasa kepada mereka? (SH 15/12/2016).

0

0

votes
Article Rating
Kongsikan artikel ini


TERIMA KASIH KEPADA 20 JUTA PENGUNJUNG, JANGAN KITA BERGANJAK MENUJU
PERUBAHAN

Pada 19 Mac lalu, buat pertama kali saya menzahirkan ucapan terima kasih kepada pengunjung dan penjenguk blog ini kerana capaian pembacanya telah mencecah angka 10 juta sejak ia dimulakan pada awal 2012 yang lalu.
Di pagi Jumaat yang mulia dan penuh barakah ini, saya sekali lagi ingin mengucapkan jutaan terima terima kepada pengunjung dan penjengok blog ini yang tetap setia dan istiqamah kerana kini capaian pembacanya sudah melebihi angka 20 juta pula.
Belum genap berusia 5 tahun, tetapi sudah mengumpul pembaca melebihi 20 juta adalah pencapaian yang tidak pernah saya jangkakan. Tetapi, tentulah semuanya itu kerana kesetiaan pembaca, pengunjung, penjenguk serta anda semua yang sentiasa memberikan sokongan.
Terima kasih intan permata, jenguklah lagi blog ini setiap masa.
Saya tahu blog ini bukan saja dibaca oleh mereka yang dahagakan perubahan, pembenci UMNO, BN dan Najib Razak serta pengundi yang inginkan sesuatu yang lebih baik untuk negara ini, bahkan juga oleh penyokong setia kerajaan serta  mereka yang nampaknya lebih kasih kepada Perdana Menteri melebihi sayang kepada diri sendiri.
Kepada golongan yang pertama, semoga kita terus berusaha, berdoa dan melakukan apa-apa yang termampu bagi mencapai tujuan itu. Percayalah bahawa hanya dengan perubahan saja dapat menyelamatkan negara ini menjadi lebih baik keadaannya.
Kepada golongan kedua pula, moga-moga mereka juga akhirnya akan dibukakan pintu hati untuk melihat kebenaran yang sebenar-benarnya tentang apa yang sedang dan telah berlaku dalam negara ini sejak Najib mengetuainya.
Menjelang pilihanraya akan datang dan fasa-fasa seterusnya, sedarilah bahawa Najib tidak mampu lagi berbuat apa-apa untuk kita.
Beliau kini hanya mahu mempergunakan UMNO dan BN serta kemenangan dalam pilihanraya untuk menyelamatkan dirinya semata-mata dan bukan lagi berjuang untuk kita dan rakyat jelata.
Bagaimanakah  orang yang sedang bergelut untuk menyelamatkan dirinya atas skandal yang diperkatakan di seluruh dunia dan kerana Peguam Negara ditukar serta-merta, boleh diharapkan untuk membawa kebaikan kepada kita?
Akhirnya, sekali lagi jutaan, jutaan dan jutaan terima kasih kepada pengunjung dan penjenguk setia blog ini dan kiranya setiap kita dapat mempengaruhi empat atau lima ahli keluarga serta rakan-rakan di sekeliling mulai hari ini dan hari-hari seterusnya, percayalah perubahan dan kebaikan akan menjadi milik kita akhirnya.
Blog ini akan lebih bererti jika ia dapat sama-sama menyumbang dan menjadi sebahagian daripada perubahan itu nanti. (SH 16/12/2016).

0

0

votes
Article Rating
Kongsikan artikel ini


ZAHID HAMIDI LAMBAT, MARAHLAH KJ KALAU MACAM NI…

Timbalan Perdana Menteri, Ahmad Zahid Hamidi hari ini tampil menjelaskan bahawa pembatalan undangan kepada Tun Mahathir Mohamad ke istiadat melafaz dan menandatangani surat sumpah jawatan Yang Dipertuan Agong ke 15 di Istana Negara, Selasa lalu bukan atas arahan Pejabat Perdana Menteri.
Menurutnya, beliau telah membuat semakan terhadap perkara itu dan mendapati urusan tersebut adalah di bawah kuasa Istana Negara.
“Bahagian istiadat hanya menerima arahan. Jangan salahkan bahagian istiadat Jabatan Perdana Menteri atau Pejabat Perdana Menteri sendiri.
“Kalau tidak berpuas hati sila menghadap Yang Dipertuan Agong untuk mendapatkan penjelasan, jangan salahkan orang lain,” kata Zahid lagi.
Tapi, hari ini sudah 16hb Disember sedangkan berita mengenai pembatalan jemputan kepada Tun Mahathir itu sudah tersebar sejak 7hb Disember lagi?
Kenapa Zahid mengambil masa begitu lama untuk membuat semakan?
Bukankah sebagai orang nombor dua dalam kerajaan, Zahid sepatutnya boleh membuat semakan dengan lebih cepat lagi?
Bukankah juga, Khairy Jamaluddin sudah mengingatkan bahawa sebarang dakwaan mengenai kerajaan mesti dijawab atau dijelaskan dalam tempoh tidak melebihi dua hari?
Marahlah KJ kalau macam ni….
Namun, ke mana KJ sendiri menghilang diri untuk menjawab dakwaan Mukhriz Mahathir yang dibuat pada 10 Disember lalu bahawa beliau pernah menghantar surat perletakan jawatan kepada Najib kerana tidak berpuas hati dengan penjelasan mengenai 1MDB?
KJ di mana? KJ di mana? (SH 16/12/2016).

0

0

votes
Article Rating
Kongsikan artikel ini


CERITA PENDEK DARI JOHOR – "APALAH SANGAT 70 KERUSI, SYURGA PUN
BAGAIKAN MILIK MEREKA JUGA"

Khamis lalu saya berada seharian di Johor atas sesuatu urusan di negeri itu. Kebetulan sudah berada di sana, saya mengambil kesempatan meninjau-ninjau suasana politik di negeri kelahiran UMNO itu dan bertemu beberapa rakan dan kenalan.
Antara yang sempat saya temui ialah bekas pemimpin UMNO dan Pas, juga pemimpin yang masih aktif PKR, Amanah dan PPBM Johor. Saya juga mengambil kesempatan berbual-bual dengan orang biasa yang kebetulan ditemui di beberapa kedai makan.
Secara umumnya, walaupun terlihat tenang di permukaan, kekalahan UMNO dan BN di Johor tampak tidak mustahil boleh berlaku dalam pilihanraya akan datang. Kemarahan dan kekecewaan mereka kepada Najib Razak bagaikan lava gunung berapi yang hanya menunggu masa saja untuk meletusnya.
Banyak sebab yang menjurus ke arah itu, tetapi saya akan mengulasnya dalam posting yang lain sedikit masa lagi.
Yang paling menarik dalam kunjungan ke Johor kali ini ialah bila saya berjumpa dengan seorang bekas pemimpin Pas. Beliau kini sudah menyertai Amanah kerana melihat perjuangan Pas tidak sama lagi seperti dahulu.
Mengenai  kerjasama parti-parti pembangkang dengan Pas, beliau melihat usaha ke arah itu terlalu sukar untuk dijadikan kenyataan.
Katanya, alasan Pas agar 70 kerusi mereka jangan dikacau adalah petanda jelas parti itu tidak ingin bekerjasama.
Beliau menasihatkan PPBM khususnya, yang masih berusaha mencari jalan persefahaman dengan Pas,  agar jangan membuang terlalu banyak masa dan tenaga bagi tujuan itu, sebaliknya harus menyelesaikan terlebih dahulu soal pembahagian kerusi bersama PKR, DAP dan Amanah.
Jangan nanti, tambah beliau, PPBM terjebak dalam keadaan “yang dikejar tak dapat, yang dikendong berciciran”.
Pas ni boleh juga dikata parti yang tamak, kalau syurga pun mereka boleh dakwa milik mereka, maka jangan hairan jika 70 kerusi itu, walaupun satu, mereka tidak mahu dilepaskan kepada sesiapa, katanya lagi.
Hakikatnya, PPBM dan Pakatan Harapan jangan terlalu berharap dan membuang banyak masa dengan Pas, tetapi bersedialah mulai sekarang dengan pelan tiga penjuru untuk mengalahkan UMNO dan BN. (SH 17/12/2016).

0

0

votes
Article Rating
Kongsikan artikel ini


SAMPAI MINTA DOA, TANDANYA APA?

Bagaikan tidak cukup dengan pengakuan taat setia dan mengajak perwakilan berdiri bersama ikrarnya kepada Najib Razak semasa Perhimpunan Agung UMNO baru-baru ini, Timbalan Perdana Menteri, Ahmad Zahid Hamidi kali ini memohon agar didoakan hubungan mereka berdua terus berpanjangan.
Saya minta orang Bagan Datoh mendoakan hubungan saya dengan Najib terus berpanjangan sebagai pemimpin nombor satu dan dua, sebagai sahabat dan adik-beradik, kata Zahid dalam satu majlis bersama pemimpin masyarakat di Wisma Bagan Datoh, Perak.
Dalam majlis itu, selain mengimbas hubungannya dengan panjang dengan Najib iaitu bermula sebagai Setiausaha Politik pada 1 Oktober 1987,  Zahid turut menggambarkan dirinya sebagai seorang ahli politik yang tidak suka untuk menjatuhkan sesiapa.
Bukan jenis saya untuk menjatuhkan sesiapa, termasuk Perdana Menteri, sebab itu di Bagan Datoh ini saya selamat daripada tahun 1985 hinggalah sekarang, tambahnya lagi.
Selain tampak bersungguh-sungguh dan tidak henti-henti menyatakan kesetiaannya kepada Najib sejak akhir-akhir ini dan kemudian cuba menggambarkan dirinya sebagai pemimpin yang baik serta tidak suka menjatuhkan sesiapa, beliau kini memohon doa daripada orang-orang kampungnya pula.
Tidakkah semua ini seakan mengesahkan lagi hubungan Zahid dengan Najib sebenarnya sudah mula bermasalah?
Jika tidak bermasalah, kenapa sampai minta didoakan?
Tidak cukupkah dengan ikrar taat setia yang sudah berkali-kali dilakukan sebelum ini?
Selama enam tahun Muhyiddin Yassin menjadi timbalan kepada Najib, pernahkah beliau menyatakan ikrar setia berkali-kali dan memohon didoakan hubungannya agar berpanjangan sebagaimana yang Zahid lakukan sekarang?
Mengapa baru setahun lebih menjadi timbalan kepada Najib, sudah kelihatan hubungan Zahid dengan Perdana Menteri seperti bermasalah?
Lumrahnya manusia, kalau tidak sedang bermasalah, bukankah amat jarang mereka memohon didoakan?
Apabila mula memohon doa, maknanya bukan saja masalah sudah ada, bahkan bukan lagi biasa-biasa keadaannya.
Tapi apa masalah antara mereka?
Najib mahu menukar timbalannya atau Zahid ingin “melanggar” ketuanya?  (SH 17/12/2016).

0

0

votes
Article Rating
Kongsikan artikel ini


MANA SATU BOLEH PAKAI, CAKAP MENTERI AGAMA ATAU MENTERI EKONOMI?

Menteri di Jabatan Perdana Menteri yang bertanggungjawab terhadap agama Islam, Jamil Khir Baharom berkata, tidak timbul soal kerajaan tidak telus dalam perbelanjaan projek Landasan Keretapi Pantai Timur atau ECRL apabila terdapat perbezaan jumlah kos sebanyak RM9 bilion berkaitan dengannya.
Ini kerana, katanya, jumlah kos RM44 bilion (sebenarnya RM46 bilion) yang dinyatakan oleh syarikat China itu tidak termasuk kos tanah yang diambil bagi pembinaan projek tersebut.
“Memang RM55 bilion yang ditandatangani, China pula beritahu RM44 bilion (sebenarnya RM46 bilion) untuk menyediakan ECRL.
“Dalam hal ini ramai yang persoalkan ke mana perginya RM9 bilion lagi. RM44 bilion (sebenarnya RM46 bilion) sebab nak siapkan keretapi dengan jalan, soal pengambilan tanah yang hendak dibuat, China tak bayar.
“Sebab itu jumlahnya berbeza,” kata Jamil Khir lagi ketika berucap merasmikan Mesyuarat Agung Tahunan Pertubuhan Kelab Alumni UMNO Luar Negara kali ke 15 di Kuala Lumpur.
Dalam beberapa kenyataan oleh Najib mengenai ECRL sebelum ini, beliau juga menyebut kosnya ialah RM55 bilion.
Pertikaian mengenai kos sebenar projek itu hanya muncul apabila laman web CCCC, syarikat China yang dianugerahkan projek itu menyebut jumlah kos yang ditandatangani oleh mereka dengan kerajaan Malaysia ialah RM46 bilion.
Menjelaskan kekeliruan itu, Menteri di Jabatan Perdana Menteri yang bertanggungjawab kepada Unit Perancang Ekonomi atau EPU, Abdul Rahman Dahlan pada 9 November lalu mengatakan peningkatan kos sebanyak RM9 bilion itu kerana pertambahan jarak sejauh 88 kilometer daripada perancangan asal.
Menurut beliau, kerajaan pada mulanya hanya merancang laluan dari Tumpat ke Gombak sejauh 600 kilometer dengan kos lebih kurang RM46 bilion.
Kemudian, tambahnya, kerajaan memutuskan untuk meneruskan laluan sehingga ke Pelabuan Kelang supaya barangan boleh dihantar terus ke Pantai Timur.
“Pertambahan kos RM9 bilion itu adalah adalah kerana pembinaan landasan tambahan sejauh 88 kilometer lagi yang termasuk juga jambatan dan terowong sepanjang 50 kilometer,” jelas Abdul Rahman yang pernah menggelar dirinya sebagai Menteri Ekonomi.
Namun hari ini, Jamil Khir selaku Menteri Agama nampaknya berbeza hujah mengenai kos RM9 bilion bagi pembinaan ECRL itu.
Beliau mengatakan ia disebabkan kos pengambilan tanah, manakala Abdul Rahman Dahlan pula mengatakan ia disebabkan pertambahan jarak dan pembinaan landasan baru.
Mana satu yang betul dan boleh dipakai?
Apa yang dikata oleh Menteri Agama atau apa yang dijelaskan oleh Menteri Ekonomi?
Bagaimana sesama menteri boleh berbeza fakta dalam satu projek yang sama?
Atau kedua-dua cakap menteri ini tak boleh pakai sama sekali? (SH 18/12/2016).

0

0

votes
Article Rating
Kongsikan artikel ini


TIGA PENJURU PUN BOLEH MEMBUATKAN NAJIB KECUNDANG JUGA

Berdasarkan congakan di atas kertas dan sifir matematik yang mudah, sesiapa pun akan mengatakan pertandingan tiga penjuru dalam pilihanraya akan datang bakal menzahirkan kepada dua kemungkinan.
Pertama, UMNO dan BN akan mendapat kelebihan serta mampu terus mengekalkan kuasanya sebagai kerajaan.
Kedua, Pas bakal memenangi lebih banyak kerusi dan lebih terdedah kepada kemungkinan menjadi kuasa penentu kepada BN dan Pakatan Harapan jika masing-masing kekurangan kerusi untuk membentuk kerajaan.
Hampir tidak ada yang menaruh keyakinan bahawa pertandingan tiga penjuru akan turut sama memberi kelebihan kepada Pakatan Harapan yang kini telah bekerjasama secara rasmi dengan PPBM yang dipengerusikan oleh Tun Mahathir Mohamad.
Rata-ratanya mengatakan pertandingan tiga penjuru hanya memusnahkan harapan pembangkang untuk mengambil alih kerajaan dan menyingkirkan Najib Razak.
Atas sebab yang samalah maka PPBM masih berusaha untuk memujuk Pas agar sedia bekerjasama dan menjadikan formula satu lawan satu melawan BN menjadi kenyataan.
Atas sebab yang sama jugalah Najib dan UMNO begitu membelai dan menjaga hati Pas agar parti itu kekal dengan pendiriannya ingin bersendirian.
Sehingga ini, bekerjasama atas nama Islam seperti Akta 355 atau Rohingya adalah antara pendekatan Najib dan UMNO terhadap Pas untuk menjarakkannya daripada bersama pembangkang dan agar terus bertanding sebagai blok ketiga.
Melihat keadaan yang sama, Pas juga lebih ingin bersendirian kerana sepertimana yang pernah disebut oleh Tuan Ibrahim Tuan Man, jika BN dan parti-parti pembangkang masing-masing tidak cukup kerusi untuk menubuhkan kerajaan selepas pilihanraya nanti, kedudukan Pas akan menjadi rebutan dan harganya menjadi lebih mahal.
Benarkah semua congakan dan sifir matematik itu akan menjadi kenyataan?
Membuat pilihan dalam pilihanraya akan datang sepatutnya menjadi perkara yang paling mudah bagi rakyat Malaysia. Asas pilihan sebenarnya hanyalah antara baik dengan jahat, buruk dengan cantik dan hitam dengan putih.
Jika pun ada yang mengatakan kerajaan baru yang bakal mengambil alih nanti belum tentu lebih baik daripada BN yang sudah memerintah lebih 60 tahun, sekurang-kurangnya kejahatan dan amalan pencurian  mereka belum lagi terbukti.
Maka, apakah kita masih mahu mengekalkan kerajaan yang telah terbukti banyak menyusahkan rakyat dan pemimpinnya pula semerbak di seluruh dunia dikaitkan dengan amalan rasuah dan kleptokrasi berbanding dengan bakal kerajaan yang belum terbukti gelap mata terhadap kuasa?
Petunjuk bagaimana rakyat memilih pemimpin dan kerajaan baru yang dilihat tegas, berprinsip dan mempunyai aura pembaharuan terbukti dalam pemilihan Presiden di Filipina dan Amerika Syarikat baru-baru ini.
Rodrigo Duterte bukanlah sosok yang popular pada awalnya, tetapi ketegasannya untuk memerangi jenayah, malah sehingga membunuh mereka yang terlibat dengan rasuah dan pengedaran dadah membuatkan beliau akhirnya menjadi pilihan rakyat Filipina.
Begitu juga dengan Donald Trump, beliau sentiasa tidak popular dan di belakang berbanding Hillary Clinton, namun ketegasannya mahu mengembalikan kegemilangan Amerika melalui beberapa janji yang dianggap drastik telah menjadikannya pilihan rakyat negara itu.
Di Malaysia, perkara yang sama tidak mustahil akan berlaku. Sama ada dua penjuru atau tiga penjuru, jika Pakatan Harapan bersama PPBM sentiasa konsisten dalam perjuangan untuk memerangi rasuah, membawa semua pesalahnya ke mahkamah, mengembalikan negara gemilang semula, yakinlah rakyat pasti akan bersama dengannya.
Dengan kempen untuk menyelamatkan negara itu, bukan saja Najib, UMNO dan BN akan ditolak, malah Pas yang ghairah bertanding sendirian dengan harapan sama ada membantu kerajaan yang ada terus kekal berkuasa atau ingin menjadikan harga mereka mahal nilainya, kedua-duanya pasti akan ditolak sama.
Ini kerana rakyat hanya memilih satu antara dua dan tidak mungkin memilih dua antara tiga. Pas yang hanya bertanding 70 kerusi dan tidak mampu membentuk kerajaan secara sendirian, adalah lebih mungkin ditolak juga bersama pihak yang dianggap jahat, hitam dan tidak baik itu.
Rakyat juga sedar, kadangkala hanya dengan pertukaran kerajaan memungkinkan kekotoran dalam negara dapat dibersihkan dengan lebih baik lagi.  (SH 18/12/2016).

0

0

votes
Article Rating
Kongsikan artikel ini


DAIM TIDAK LAGI DIAM UNTUK TURUT MELEMAHKAN NAJIB

Tidak pasti sama ada Tun Daim Zainuddin masih ahli UMNO atau sudah menyertai PPBM sekarang ini, tetapi semua orang tahu hubungannya yang sangat rapat dan akrab dengan Tun Mahathir Mohamad.
Tidak seperti Zahid Hamidi yang sampai meminta orang Bagan Datoh mendoakan agar ikatan “adik abangnya”  dengan Najib Razak terus berpanjangan dan tidak tergugat, Tun Daim tidak pernah merayu simpati hingga ke peringkat itu.
Namun, hubungan bekas Menteri Kewangan itu dengan Tun Mahathir kekal dan tidak tergugat sehingga ke hari ini.
Sebelum ini, Tun Daim banyak berdiam diri. Beliau dilaporkan selalu mengembara untuk menghabiskan sisa-sisa usianya. Beliau seolah-olah ingin meninggalkan terus dunia politik.
Apabila Tun Mahathir memulakan serangan kepada Najib dan kemudian menubuhkan PPBM, hala tuju Tun Daim juga tidak diketahui. Beliau kekal menjadi Daim yang diam.
Tetapi, sejak dua hari lalu kelibat Tun Daim mula diperkatakan dan menjadi bualan. Tulisannya di akhbar ekonomi The Edge menjadikan namanya kembali diperkatakan.
Di mana-mana kedengaran orangramai memperkatakan tentang tulisannya yang menyentuh mengenai struktur ekonomi negara, masalah hutang, defisit keyakinan dan sudah tentu tidak lupa tentang Najib.
Meskipun apa yang ditulis oleh Tun Daim banyak berkaitan masalah dan hala tuju ekonomi negara, oleh kerana tulisannya itu muncul setelah wujudnya PPBM dan gendang PRU 14 mula dipalu, ia secara tersiratnya mengajak rakyat untuk melihat kegagalan Najib secara keseluruhannya.
Dengan munculnya tulisan pertama itu, Tun Daim tentunya akan menulis lagi. Bukan saja di akhbar di The Edge, malah mungkin banyak penerbitan lain, termasuk portal internet turut juga berminat terhadap pandangannya.
Tidak mustahil juga, ia mungkin akan disusuli dengan kehadiran beliau secara fizikal di pentas-pentas ceramah, forum, bicara rakyat dan sebagainya di seluruh negara.
Tambahan lagi, isu hutang yang ditulis oleh Tun Daim sudah pun dijawab oleh Menteri Kewangan Kedua, Johari Abdul Ghani.
Untuk mempertahankan hujahnya sebagai bekas Menteri Kewangan yang berwibawa dan ada rekod pencapaian cemerlang mengangkat ekonomi negara sebelum ini, Tun Daim tentunya tidak akan berdiam diri dengan sanggahan kata oleh Johari yang dianggap sebagai jurubicara kepada Najib itu.
Maka, Tun Daim kini terdedah bukan saja kepada tidak lagi diam, malah seperti sudah memulakan langkah untuk menjadikan Najib, UMNO dan BN terus mengalami defisit sokongan daripada rakyat.
Oleh itu, kekerapannya muncul dan berkata-kata selepas ini mungkin akan menjadi perkara biasa bagi kita semua.
Apabila Tun Daim sudah tidak lagi diam dan mula bergerak bersama-sama dengan Tun Mahathir, bermakna satu lagi bahaya sedang mengancam Najib.
Dengan Tun Mahathir terus-menerus menyerang dari segi politik, Tun Daim dipercayai mempunyai kekuatan untuk meyakinkan rakyat dari segi faktor ekonomi dan pemulihannya yang sukar selagi Najib dan kerajaan tidak ditukar.
Sebagaimana ramai yang tidak percaya dan ragu-ragu atas asas apa apabila beliau sebelum pilihanraya 2008 meramalkan lima negeri diterajui BN akan tumbang, sehinggalah ia akhirnya benar-benar menjadi kenyataan, kekuatan dan rangkaian yang dimiliki oleh Tun Daim juga sering diabaikan.
Tun Daim dilaporkan memang menyedari defisit sokongan dan keyakinan rakyat kepada Najib berada di tahap paling buruk ketika ini.
Tidak sebagaimana 2008 apabila beliau membuat ramalan secara terbuka kerana mahukan sesuatu usaha dilakukan segera, Tun Daim kali ini sudah memulakan kritikan yang jelas menggambarkan segala-segala berkaitan Najib adalah punca masalah kepada negara kita. (SH 19/12/2016).

0

0

votes
Article Rating
Kongsikan artikel ini


KENAPA HADI TIBA2 BERSUARA?

Selama ini Presiden Pas, Hadi Awang boleh dikira pemimpin politik yang paling pasif dalam memberi reaksi, baik mengenai dirinya, mahupun yang melibatkan parti.
Malah dalam isu-isu yang melibatkan kepentingan negara, Timbalan Presiden Pas, Tuan Ibrahim Tuan Man nyata lebih rajin bersuara.
Hadi selalunya lebih senang berdiam diri atau kadangkala hanya Setiausaha Politiknya, Ahmad Shamsuri Mokhtar saja yang menuturkan bicara.
Dalam isu hubungannya yang semakin akrab dengan Najib Razak, sama ada setelah potretnya sedondon berbaju Melayu merah jambu atau sepentas di Stadium Tasik Titiwangsa membela Rohingya bersama Perdana Menteri menjadi bualan di sana sini, Hadi lebih gemar mendiamkan diri berbanding menitipkan suaranya.
Lantaran itu, kenyataan media oleh Hadi hari ini yang secara tiba-tiba, antaranya menyentuh mengenai dedak, kerusi pilihanraya, prinsip yang ingin dipertahankan, hubungan dengan DAP dan Amanah, kerjasama dengan lain-lain parti, menolak tanggapan tidak berminat menukar kerajaan dan kekal menentang rasuah serta penyelewengan BN, tentunya terlihat sedikit menghairankan.
Mengapa tiba-tiba saja beliau mengeluarkan kenyataan sedemikian?
Adakah Hadi sedang cuba melindungi kesilapannya kerana hadir ke Iran baru-baru ini di sebalik Aleppo sedang bergolak dan bermandi darah?
Mungkinkah pula beliau sedang tidak selesa terhadap perkembangan Akta 355 yang diumumkan oleh Ahmad Maslan semalam bahawa ia kini sudah menjadi usul kerajaan dan akan diambil alih oleh Jamil Khir Baharom untuk dibentangkan di Parlimen?
Oleh kerana ia sudah menjadi usul kerajaan dan parti-parti komponen BN terus menunjukkan penolakan, maka ia dengan sendirinya memberi “lesen”  kepada kerajaan untuk menangguhkan lagi usul itu sehingga benar-benar wujudnya kesepakatan?
Bolehkah wujud kesepakatan sedangkan sudah ada pemimpin komponen BN yang berikrar akan meletakkan jawatan serta di Sabah dan Sarawak pula lebih keras lagi penolakannya?
Jika begitu, bermakna usul 355 akan terus tertangguh lagi tanpa nokhtah dan Hadi sedang dipermain-mainkan oleh Najib?
Keadaan inikah yang membuatkan Hadi tampil dengan kenyataan medianya kali ini, walaupun masih berpegang kepada prinsip, tetapi masih terbuka kepada rundingan dengan lain-lain parti pembangkang, menolak rasuah, penyelewengan dan yang penting, tetap ingin menukar kerajaan BN? (SH 19/12/2016).

0

0

votes
Article Rating
Kongsikan artikel ini


HADI MESTI MOHON MAAF?

Penjelasan Pas berhubung pemergian Hadi Awang ke Iran.
Pemergian TGHH ke konferensi berkenaan adalah antaranya permintaan wakil Ittihad Ulama Muslimin daripada Iran, Dr Abdurrahman Bayraan (org sunni dan dilantik oleh Syeikh Dr Yusof Qardhawi) supaya dapat membawa suara kelompok Sunni yang berada di Iran bagi mengurangkan sedikit tekanan terhadap ahli Sunni yang berada dan menjadi rakyat Iran. Selain dari itu TGHH juga menjelaskan isu isu keganasan dan puncanya di waktu ini.
TGHH juga memaklumkan pemergian beliau kepada Setiausaha Agung Ittihad Alami iaitu Prof Dr Ali Qaradaghi yang datang ke Kuala Lumpur bulan lepas, dengan hujah di atas. Jadi tidak timbul ianya bercanggah dengan pandangan Syeikh Dr Yusof Qardhawi. Selain dari TGHH, antara tokoh Sunni lain yang hadir ialah Sheikh Dr Mustafa Ceric (Mufti Bosnia Herzegovina), Mufti Iraq, Wakil Hamas, Mursyid Am Saadat Party Turki, Sheikh Dr Taj El- Din Hilaly (mantan Mufti Umat Islam Australia), wakil dari Jamaat Islami Pakistan dan sebagainya lagi.Isu yang dibangkitkan mengenai apa yang berlaku di Syria dalam minggu ini adalah memerlukan kupasan dan analisa yang lebih mendalam, dan insyaAllah TGHH sendiri akan megupasnya secara bebas tanpa dipengaruhi oleh mana mana media antarabangsa atau mana mana pihak, berdasarkan gambaran yang lebih luas. Lajnah Hubungan Luar dan Antarabangsa PAS Pusat akan memaklumkan tarikh dan waktunya yang sesuai untuk program berkenaan.
Dr Ahmad Samsuri Mokhtar

Setiausaha Politik Presiden PAS
18 Dis. 2016
Penjelasan balas oleh Kesatuan Ulama Islam Sedunia
Lawatan Timbalan Ketua Kesatuan Ulama Islam Sedunia ke Iran Tidak Mewakili Kesatuan Ulama Islam.
Kesatuan Ulama Islam Sedunia (KUIS) yang diketuai Syeikh Dr. Yusuf al-Qaradawi dan setiausaha agungnya Dr. Ali al-Qaradaghi membantah keras lawatan Syeikh Abdul Hadi Awang, Timbalan Ketua Kesatuan Ulama Islam Sedunia dan Presiden Parti Islam SeMalaysia ke Iran baru2 ini.
KUIS melahirkan rasa hairan terhadap masa lawatan itu, iaitu pada masa Iran memainkan peranan jahat dan membunuh kekuarga kita di Halab / Aleppo khasnya dan Syria amnya, di samping peranan dan ketamakan Iran terharap wilayah2 kita termasuk Iraq dan Yaman.
Serentak dengan bantahan ini, KUIS menganggap lawatan tersebut adalah lawatan yg tidak sah daripada mana2 kakitangannya dan ia tidak mewakili sesiapa selain orang yang melaksanakannya.  KUIS menunggu Syeikh Abdul Hadi Awang menilai semula secara sendiri lawatan yang tidak direstui ini sama ada pada sempenanya dan juga pada tempatnya!
Apabila KUIS berusaha demi kesatuan umat Islam, ia mengambil pendirian yg jelas terhadap ketamakan sektarian yang dilakukan Iran dari satu aspek, dan ia tidak lupa peristiwa2 yang dilalui umat Islam, sungai2 darah yang mengalir di Halab / Aleppo dan jutaan mangsa bunuh, cedera, terpenjara, pelarian daripada kalangan orang2 Syria di merata tempat.
19 Disember 2016.
Konflik di Syria bukan saja berkaitan politik, tetapi sudah melarat kepada konflik kemanusiaan. Majoriti penduduk Syria yang berfahaman Sunni telah sekian lama ditindas oleh pemerintah Basyar Al Assad yang berfahaman Syiah.
Bukan saja penentang diburu dan dibunuh, malah kanak-kanak serta kaum wanita turut dibunuh dan dirogol dengan kejam. Lebih buruk, kekejaman pemerintah Syria itu disokong pula oleh  tentera-tentera Syiah tajaan Iran, Lubnan dan Russia.
Oleh itu, pemergian Hadi Awang ke persidangan di Teheran pada 15-17 Disember lalu, jelas tidak sesuai dengan masa kerana ia berlangsung di ketika kekejaman di Syria, khususnya di Aleppo sedang berlaku dan seluruh dunia pula mengutuknya.
Di negara kita, beberapa tabung dan kutipan derma turut dilakukan untuk membantu umat Islam di Syria, malah di masjid-masjid pada setiap Jumaat, jemaah turut diminta mendoakan kebaikan dan keselamatan buat mereka.
Maka, di mana wajarnya Hadi perlu hadir ke persidangan di Teheran dan duduk bersama-sama  dengan pemimpin Iran yang dianggap sebagai pembunuh itu?
Walaupun Setiausaha Politik Hadi cuba menggambarkan pemergian Presiden Pas itu seolah-olah dengan restu Yusuf Al-Qardawi, tetapi KUIS dalam jawapan balasnya nyata membantah keras dan tidak merestui kunjungan itu.
Lupakah Hadi bagaimana beliau berada sepentas dengan Najib Razak membela umat Islam di Rohingya ketika memutuskan untuk berada bersama-sama pemimpin Syiah yang dianggap pembunuh di Teheran itu?
Dari sudut yang lain pula, jika Hadi boleh begitu berlembut dan berjiwa tenang dengan Syiah yang jelas terlibat serta sedang meraikan kekejaman dan pembunuhan di Syria, mengapa beliau begitu keras terhadap DAP dan Amanah yang tidak setitis darah pun sudah ditumpahkan untuk membunuh sesiapa?
Apa pun alasan, hujah dan kewajaran yang cuba dilakukan untuk memaksumkan pemergian ke Teheran itu, Hadi mesti mengakui kesalahannya kerana telah menyinggung perasaan umat Islam atas kehadirannya itu.
Beliau seterusnya harus berjiwa besar dengan meminta maaf kepada seluruh umat Islam, bukan saja di Malaysia, tetapi juga di seluruh dunia. (SH 20/12/2016).

0

0

votes
Article Rating
Kongsikan artikel ini


SIAPA NASIHAT SIAPA?

Sebagaimana yang dilaporkan media, Najib Razak hari ini menerima kunjungan hormat anggota Lembaga Penasihat Pencegahan Rasuah di pejabatnya di Putrajaya.
Lembaga yang bertujuan untuk memastikan ketelusan dan akauntabiliti dalam keseluruhan perjalanan SPRM itu dipengerusikan oleh Tunku Aziz Tunku Ibrahim, bekas ahli DAP yang kini sudah beralih menjadi penyokong dan pendokong setia kepada Perdana Menteri.
Apa agaknya yang dibincangkan dalam pertemuan selama 30 minit itu?
Sebagai Perdana Menteri, apakah “nasihat”  Najib kepada Lembaga Penasihat Pencegahan Rasuah tersebut?
Sebagai penasihat kepada hal-hal yang berkaitan ketelusan dan akauntabiliti mengenai rasuah pula, apakah  “nasihat” anggota Lembaga Penasihat Pencegahan Rasuah, khususnya Tunku Aziz kepada Najib?
Siapa yang menasihat dan siapa yang dinasihat?
Atau kedua-dua pihak saling nasihat-menasihati antara satu sama lain?
Berdasarkan wajah cerita masing-masing dalam foto yang ditunjukkan, agaknya kita sudah boleh menaruh harapan bahawa hasil pertemuan itu akan membawa penurunan kepada indeks rasuah negara di tahun-tahun berikutnya nanti.
Hmmmmm…..(SH 20/12/2016).

0

0

votes
Article Rating
Kongsikan artikel ini


APABILA KEADILAN BERBEZA NERACA

Di Singapura setakat ini sudah tiga orang didakwa dan didapati bersalah berkaitan aktiviti penggubahan wang haram yang ada hubungan dengan 1MDB dan Jho Low.
Pada 11 November 2016, Yak Yew Chee, bekas Naib Presiden Kanan BSI Bank dan pegawai bank persendirian kepada Jho Low, dijatuhi hukuman penjara selama 18 minggu atas kesalahan pemalsuan dan gagal mendedahkan transaksi mencurigakan berkaitan 1MDB.
Beliau juga didenda S$24,000 dan akan menyerahkan S$7.5 juta kepada kerajaan bagi “menunjukkan penyesalan sebenar telah berlaku”.
Pada 16 Disember 2016, Yvonne Seah Yew Foong, juga bekas pegawai BSI Bank, dihukum penjara selama dua minggu kerana membantu memalsukan dokumen dan gagal melaporkan urusniaga mencurigakan  yang melibatkan Jho Low dan 1MDB.
Semalam, 21 Disember 2016, seorang lagi pegawai BSI Bank, Yeo Jiawei didapati bersalah oleh mahkamah kerana mengganggu saksi berhubung penyiasatan penggubahan wang haram yang dikaitkan dengan 1MDB.
Kesalahan itu meletakkan beliau berdepan dengan hukuman penjara selama 7 tahun. Bagaimanapun, hukuman akan diputuskan oleh mahkamah hari ini.
Selain  tiga orang sudah didakwa, dibicara dan didapati bersalah, pihak berkuasa kewangan Singapura juga sudah menutup dua bank, BSI Bank dan Falcon Private Bank di republik itu atas keterlibatan kedua-duanya dalam aktiviti penggubahan wang haram berkaitan 1MDB dan Jho Low.
Jho Low turut dinamakan sebagai orang penting dalam penyiasatan berkaitan penggubahan wang haram 1MDB di Singapura, selain aset-asetnya  sudah dibekukan.
Di Amerika Syarikat, proses pendengaran saman sivil Jabatan Kehakiman negara itu untuk menyita aset dan hartanah berjumlah AS$1 bilion yang didakwa daripada dana 1MDB yang dilencongkan sudah pun bermula pada 12 Disember lalu.
Ia antaranya melibatkan Jho Low dan anak tiri Najib, Riza Aziz.
Pada peringkat awal ini, selain menolak notis keluarga Jho Low untuk menangguhkan perbicaraan, Hakim Persekutuan Los Angelas juga memutuskan ahli keluarga jutawan muda kelahiran Pulau Pinang dan kenalan keluarga Najib itu tidak boleh campurtangan dalam saman sivil kerajaan Amerika untuk penyitaan tersebut.
Bermakna, perbicaraan akan terus berjalan.
Di Switzerland, proses penyiasatan yang melibatkan penyelewengan dana 1MDB sebanyak AS$4 bilion kerana menggunakan rangkaian bank di negara itu juga sedang dijalankan sejak sekian lama.
Sehingga ini sudah dua kali permohonan bantuan MLA oleh Pejabat Peguam Negara Switzerland ditolak oleh Peguam Negara Malaysia, tetapi mereka tidak berputus ada dengan mengatakan akan menggunakan cara lain untuk memperolehi pelbagai maklumat yang diperlukan.
Namun, dengan bebasnya Xavier Justo daripada penjara di Thailand dua tiga hari yang lalu dan kini sudah kembali ke Switzerland, perkembangan siasatan di negara itu mungkin lebih menampakkan “cahaya di hujung terowong”.
Tidak mustahil Justo akan bekerjasama dengan Pejabat Peguam Negara Switzerland untuk membersihkan namanya yang sebelum dipenjara atas kesalahan melakukan ugutan.
Hanya di Malaysia, segala-galanya yang berkaitan 1MDB dan Jho Low tetap kelihatan “suci serta halal”  dan tidak henti-henti dengan jawapan “semuanya masih dalam penyiasatan”.
Kenapa neraca keadilan seperti jauh berbeza antara Singapura, Amerika Syarikat, Switzerland dan Malaysia?
Di sinilah peri pentingnya bukan saja Najib disingkirkan, tetapi juga UMNO dan BN dikalahkan dalam PRU 14 akan datang. (SH 22/12/2016).

0

0

votes
Article Rating
Kongsikan artikel ini


MUJURLAH TUN M TIDAK HANYA BERMAIN DENGAN CUCU…

Susulan bidasan Nazri Aziz yang menyifatkan era diktator Tun Mahathir Mohamad sudah berakhir dan mahu beliau hanya menghabiskan sisa-sisa usianya bermain dengan cucu, bekas Perdana Menteri itu tidak mengambil masa yang panjang yang menjawabnya.
Dalam tulisan di blognya semalam untuk menjawan perkara itu, jelas kita dapat memahami betapa sayangnya Tun Mahathir kepada negara ini dan masa depan rakyatnya.
Sebagaimana beliau keluar daripada persaraannya untuk menyingkirkan Tun Abdullah Badawi kerana kerakusan “budak-budak tingkat 4” menguasai institusi Perdana Menteri ketika itu, kini misinya ialah untuk “menghalang Najib Razak daripada terus merosakkan negara”.
Hakikatnya semua orang sedar timbunan perbuatan Najib yang memang merosakkan negara, tetapi tidak ada yang berani bersuara kerana lebih memikirkan poket, perut, jawatan dan dedak.
Di era Najib ini, sokongan kepada UMNO untuk kebaikan negara sudah bertukar menjadi sokongan kepada peribadi Najib untuk mengutip apa saja kepentingan peribadi yang boleh diraih.
Sehubungan itu, kita rakyat Malaysia yang berfikir tidak saja berkaitan poket, perut, jawatan dan dedak untuk diri sendiri, seharusnya bersyukur dengan sedianya Tun Mahathir kembali ke kancah perjuangan kerana kini lebih mungkin anak-anak dan cucu kita mempunyai masa depan yang lebih bahagia untuk mereka.
Jika Tun Mahathir hanya memikirkan tentang dirinya dan kepentingan masa depan anak-anaknya sambil mempunyai lebih banyak masa bemain dengan cucu, tentulah lebih baik baginya menjadi pendiam dan menyokong apa saja yang dilakukan Najib.
Tetapi, dengan terus berjuang dan menghadkan masa bersama cucu, beliau bukan saja hilang banyak kemeriahan di usia tuanya, bahkan masa depan anak-anaknya juga jadi tidak menentu.
Sebenarnya, inilah yang membezakan antara seorang tua berusia 91 tahun yang dalam nafasnya masih sayangkan negara berbanding orang lain yang hanya mampu berkata, “tak apalah sebab kini zaman Najib menguruskan negara.”
Berdiam diri dengan kecurangan yang berlaku di depan kata, antaranya pembaziran, naik jet sesuka hati, 1MDB,  ribu-ribu juta dalam akaun peribadi dan menambah hutang secara menggadai negara, lebih memungkinkan keadaan menjadi lebih buruk untuk masa depan negara.
Dengan hutang negara terus menimbun, bagaimanakah kita boleh berharap Najib mampu menyediakan peruntukan yang lebih baik untuk rakyat jelata?
Soalnya, mengapa Nazri tiba-tiba mahukan Tun Mahathir hanya bermain dengan cucu saja?
Tidakkah beliau juga pernah berkata Tun Mahathir sudah tua dan tidak berupaya pun memecahkan gelas dengan balingannya?
Jika baling gelas pun tak pecah, kenapa seolah-olah takut dengan terusnya Tun Mahathir berada dalam gelanggang perjuangan?
Mungkin Nazri mula sedar betapa tingginya penolakan rakyat kepada Najib ketika ini dan kedudukannya hanya dapat diselamatkan jika akhirnya Tun Mahathir memilih untuk berdiam diri dan hanya bermain-main dengan cucu-cucunya.
Dalam hal ini, rakyat Malaysia bukan saja harus berbangga, malah sepatutnya tiada pilihan selain bersama-sama menyokong perjuangan Tun Mahathir untuk menyingkirkan Najib dan menyelamatkan negara ini. Beliau kini bukan lagi berjuang untuk diri atau anak-anaknya, tetapi untuk masa depan anak-anak cucu kita semua.
Ia berbeza dengan Najib, perjuangannya kini hanyalah untuk menyelamatkan masa depan dan kedudukan peribadinya saja. Beliau tidak lagi menjadikan UMNO sebagai landasan membela rakyat, tetapi sebagai “kuda tunggangan” untuk keselamatannya.
Bayangkan berapa banyak lagi “bala” akan menimpa kita dan menjadi tatapan dunia kiranya Tun Mahathir lebih suka berdiam diri saja dan sayangkan cucu-cucunya melebihi sayangkan negara?
Sementara Tun Mahathir dengan senang hati melepaskan jawatannya secara sukarela pada 2003 kerana tiada apa-apa beban peribadi yang dipergantungkannya kepada UMNO, Najib sebaliknya paling takut masa depan peribadinya terhumban sama dengan kejatuhan UMNO.
Bagaimanakah rakyat dan negara boleh terus mengharapkan Najib membawa walau setitis kebaikan sedangkan masa depannya sendiri, anak-anak dan isteri lebih besar untuk diselamatkan lagi? (SH 21/12/2016).

0

0

votes
Article Rating
Kongsikan artikel ini


YANG MANA SATU?

Pengarah Pusat Penyelidikan Pas, Dr Zuhdi Marzuki berkata, Pas terbuka kepada pembentukan kerajaan campuran selepas PRU 14 nanti.
Naib Presiden Pas, Idris Ahmad pula menolak pembentukan kerajaan campuran selepas pilihanraya, malah masih meletakkan Pas di pihak pembangkang.
Yang mana satu jadi pilihan? Atau masih kesipuan untuk berterus-terang? (SH 21/12/2016).

0

0

votes
Article Rating
Kongsikan artikel ini


IKHLAS ATAU SINDIRAN?

Seorang bekas pegawai BSI Bank di Singapura,  Yeo Jiawei yang semalam didapati bersalah kerana mengganggu saksi berhubung penyiasatan penggubahan wang haram yang dikaitkan dengan 1MDB, hari ini dijatuhi hukuman penjara selama 30 bulan oleh mahkamah republik itu.
Beliau ialah pegawai ketiga daripada BSi Bank yang sudah ditutup, yang dijatuhi hukuman oleh kerajaan Singapura dalam penyiasatan yang dijalankan terhadap 1MDB.
Bagaimanapun Menteri Kewangan Kedua, Johari Abdul Ghani sebaliknya menyambut baik keputusan mahkamah Singapura itu.
“Sangat baik kerana kami mahu semua bank yang terbabit mengambil tindakan.
“Itu sahaja. Bagi Malaysia, kita akan melalui proses itu,” katanya lagi.
Apa maksud daripada reaksi Johari itu?
Suatu kenyataan ikhlas atau sindiran kepada mana-mana pihak?
Jangan lupa bahawa Johari sebelum ini pernah melabelkan pengurusan 1MDB sebagai “mangkuk hayun” dalam menguruskan syarikat tersebut. (SH 22/12/2016).

0

0

votes
Article Rating
Kongsikan artikel ini


ADA ORANG MAHU DEDAH PERBUALAN DENGAN NUR JAZLAN

Antara pemimpin UMNO yang “dulu lain, sekarang lain”  ialah Nur Jazlan Mohamed. Cakap dan kenyataannya ketika menjadi Ahli Parlimen biasa dan Pengerusi PAC berbanding setelah dilantik sebagai Timbalan Menteri Dalam Negeri, jauh sangat bezanya.
Jika kita rajin, “google-googlelah” untuk melihat perbezaan tersebut.
Untuk itu, jom kita baca  “amaran” ini. (SH 23/12/2016).
NUR JAZLAN MOHAMED KAMU TAHU HAKIKATNYA APA YANG BERLAKU DALAM KES SKANDAL 1MDB
Tolong bagi tahu Timbalan Menteri Dalam Negeri iaitu Datuk Nur Jazlan Mohamed  agar jangan celupar sangat!! Kadang kala mulut dia macam ‘mulut tempayan!!’
Budak Nur Jazlan ini tahu apa yang sebenarnya berlaku dalam kes skandal 1MDB!! Dia Pengerusi PAC Parlimen pada waktu itu!!
Dia sanggup terima jawatan timbalan menteri dan akhirnya terpaksa letak jawatan sebagai pengerusi PAC. Begitu juga dengan 3 orang lagi anggota PAC mengambil tindakan yang sama untuk menerima jawatan timbalan menteri dan akhirnya semua mereka terpaksa lepas jawatan PAC!!
Bagi saya mereka ini semua pengkhianat!! Kenapa tak mahu selesaikan dahulu siasatan terhadap kes skandal 1MDB baru terima jawatan timbalan menteri masing-masing?!
Ini masalah dengan orang yang tidak ada prinsip serta tidak amanah!! Jawatan politik adalah keutamaan mereka. Perjuangan mereka bukan untuk membela kepentingan bangsa serta agama.
Kalau mereka takut berjuang untuk tegakkan kebenaran; biarlah kami pikul tanggungjawab ini sebagai satu fardhu kifayah.
Kalau mereka bacul tolong duduk di tepi tapi jangan bising!!
Nur Jazlan tolong duduk diam-diam!! Dia ini dulu pun pernah mengiakan kebenaran kes skandal 1MDB.
Dulu saya selalu juga ber’whatsapp’ dengan Nur Jazlan Mohamed ni!!
Secara jujur dan ikhlas saya ingin nasihatkan budak bangang ini duduk diam-diam cukuplah!!
Kalau dia nak gadai maruah diri atau prinsip peribadinya melantaklah!! Tapi tolong jangan paksa orang lain ikut cara dia yang tak betul itu!! Kami semua ada prinsip untuk lawan kemungkaran secara habis-habisan!!
Tolong jangan bagi saya dedahkan hubungan interaksi di antara kami berdua!! Tolong ingat itu baik-baik!!
Ikhlas dari:
KHAIRUDDIN ABU HASSAN
22 Disember 2016.

0

0

votes
Article Rating
Kongsikan artikel ini


PILIHAN SEKARANG PADA MUKHRIZ?

Khairy Jamaluddin, setelah sekian lama berdiam diri, akhirnya tampil menafikan bahawa beliau pernah menghantar surat perletakan jawatan sebagaimana yang didakwa oleh Mukhriz Mahathir.
Ketua Pemuda UMNO itu bagaimanapun tidak menafikan beliau pernah mengadakan pertemuan di rumahnya dengan bekas Menteri Besar Kedah yang kini merupakan Timbalan Presiden PPBM.
“Ketika beliau masih bersama UMNO…kita berjumpa dan kadang-kadang dia menziarahi saya, kami membincangkan isu-isu semasa, itu saja.
“Apa yang beliau kata mengenai saya hantar surat perletakan jawatan, adalah tidak benar,”  tambah KJ yang juga Menteri Belia dan Sukan.
Nah….bagaimana sekarang?
Siapa benar, siapa salah?
Apakah Mukhriz masih mahu mempertahankan dakwaannya?
Oh ya…bukankah dalam kenyataannya sebelum ini, Mukhriz turut menyebut bahawa pendedahannya mengenai KJ itu berikutan pertemuannya dengan Menteri Belia dan Sukan pada suatu malam yang turut dihadiri oleh seorang saksi.
Dalam pertemuan itu, dakwa Mukhriz, KJ turut menyatakan rasa tidak puas hatinya terhadap penjelasan Najib mengenai kemelut 1MDB yang dianggapnya tidak masuk akal dan seperti memperbodohkan rakyat.
Siapakah saksi yang turut hadir dalam pertemuan antara Mukhriz dengan KJ itu?
Tidak mahukah Mukhriz menyebut nama saksi tersebut atau menampilkannya sebagai bukti untuk mengesahkan dakwaannya adalah benar dan bukan sekadar cakap-cakap kosong?
Pilihan kini di tanganmu, Mukhriz…tapi tolonglah jangan lebih daripada dua hari untuk memulakan langkah seterusnya!! (SH 24/12/2016).

0

0

votes
Article Rating
Kongsikan artikel ini


ASB YANG MENGECEWAKAN….

Ramai yang nampaknya kecewa dengan pulangan pelaburan ASB bagi tahun ini yang lebih rendah berbanding tahun sebelumnya. Malah, jika dibandingkan dengan tahun-tahun sebelum itu, pulangan 6.75 sen seunit dan bonus 0.50 sen seunit  adalah paling rendah sekali.
Tahun depan bagaimana agaknya?
Dalam kenyataan media kemudian, Pengerusi PNB, Abdul Wahid Omar, walaupun cuba mewajarkan penurunan pulangan itu sebagai masih kompetitif dan mengaitkannya dengan kedudukan ekonomi semasa, kekecewaan jelas terselit di sebalik kata-katanya.
Ia memaksa beliau untuk berjanji akan memberi pulangan yang lebih memuaskan bagi tahun-tahun mendatang melalui perlaksanaan pelan strategik 2017-2022, selain akan memanfaatkan pengalamannya selama 28 tahun dalam sektor korporat dan pentadbiran bagi mencapai matlamat tersebut.
Jika semuanya memuaskan hati, sudah tentu Abdul Wahid tidak melontarkan janji seperti itu?
Sama-sama kita tunggu pulangannya bagi tahun depan pula.
Carta pulangan ASB secara keseluruhannya yang dipetik daripada FB Kelab Che Det seperti di atas, adalah realiti semakin berkurangnya keuntungan yang diperolehi oleh pelabur atau rakyat sejak kebelakangan ini. (SH 24/12/2016).

0

0

votes
Article Rating
Kongsikan artikel ini


TOK HIM SOKONG BERSATU ATAU….

Presiden Perkasa, Ibrahim Ali meramalkan PPBM atau Bersatu akan mendapat sokongan pengundi Melayu atas pagar dalam pilihanraya umum akan datang nanti.
Walaupun Bersatu tidak terserlah, saya rasa pengundi atas pagar akan pergi kepada parti itu, katanya.
Tambah beliau, UMNO dan Pas hanya mempunyai kekuatan di kalangan penyokong tegar masing-masing saja dan mereka ini tidak peduli sama ada wujud isu 1MDB, kos sara hidup, GST dan sebagainya.
Ibrahim juga menjangka Pas tidak lagi mendapat sokongan daripada pengundi bukan Melayu, sebagaimana faedah itu dinikmatinya dalam pilihanraya sebelum ini.
Tentu ada yang sedikit kehairanan dengan kenyataan Ibrahim Ali kali ini, ternampak lain benar nada dan temponya.
Adakah ia suatu bentuk sokongan kepada PPBM dan beliau cuba memberi gambaran bahawa PPBM yang dipengerusikan oleh Tun Mahathir Mohamad sedang mendapat sambutan rakyat, manakala UMNO dan Pas yang dilihat seperti rakan kongsi, mulai ditinggalkan oleh pengundi Melayu sendiri?
Habis…ke mana pula haluan Tok Him dan Perkasa dalam piliharaya akan datang?
Kalau beliau mengatakan PPBM akan mendapat sokongan pengundi Melayu dan UMNO serta Pas hanya disokong oleh penyokong tegarnya saja, apakah Tok Him masih mahu meneruskan rancangan meletakkan 50 calon dalam pilihanraya sebagaimana yang pernah diumumkannya?
Tok Him sebelum ini sudah mengumumkan bahawa Perkasa akan meletakkan 50 calon untuk bertanding di kawasan Parlimen dalam PRU 14 akan datang.
Menurut beliau, 50 calon itu akan bertanding atas tiket “Barisan Bebas Perkasa” dengan tumpuan di kawasan-kawasan majoriti Melayu yang turut ditandingi oleh UMNO, Pas dan Pakatan Harapan.
Dengan menyatakan PPBM mendapat sokongan pengundi Melayu dan UMNO serta Pas hanya disokong kumpulan tegasnya saja, Tok Him secara tidak langsung juga menggambarkan calon “Barisan Bebas Perkasa” lebih sedikit lagi sokongannya.
Jadi, terus mahu meletakkan calon dan tidak?
Tidakkah jika meneruskan perletakan 50 calon Bebas di sebalik mengatakan PPBM lebih mendapat sokongan berbanding UMNO dan Pas, Tok Him sebenarnya hanya bertujuan memecahkan undi dan memberi kelebihan kepada Najib mengekalkan kuasanya?
Adakah kenyataan Tok Him ini semata-mata bertujuan menggamit “dedak” daripada Najib? (SH 24/12/2016).

0

0

votes
Article Rating
Kongsikan artikel ini


BENARKAH PAS PARTI MAKAN KELILING?

Apa? Pas parti makan keliling?
Siapa yang membuat dakwaan tersebut?
Jika PPBM yang membuat dakwaan seperti itu, mungkin ada logiknya juga kerana parti itu sedang dalam proses rundingan dengan Pas dan tarikh pertengahan Januari adalah tempoh yang ditetapkan untuk memuktamadkan kata putus mengenainya.
Begitu juga jika UMNO yang membuat dakwaan yang sama, ia barangkali boleh lagi diterima kerana setelah Najib Razak dan Hadi Awang saling sedondon berbaju merah jambu, kemudian berpimpin tangan pula atas nama Rohingya, tetapi dalam masa yang sama Pas nampaknya masih tetap membuka pintu hatinya untuk dipikat oleh PPBM yang dipengerusikan oleh Tun Mahathir Mohamad.
Malah, jika PKR yang memberi tempat, kedudukan serta jawatan kepada Pas dalam kerajaan negeri Selangor melabelkan makan keliling itu, ia juga tidaklah sukar untuk difahami.
Namun, dakwaan Pas makan keliling itu dibuat oleh Ahli Parlimen Pas, Mahfuz Omar sendiri.
Menjawab kenyataan Pengarah Pusat Penyelidikan Pas, Dr Zuhdi Marzuki yang menyatakan parti itu terbuka untuk menubuhkan kerajaan campuran selepas PRU 14, sama ada dengan Pakatan Harapan atau BN, Mahfuz menyifatkan ia suatu kenyataan yang menggambarkan Pas adalah oportunis, tidak berprinsip serta tidak boleh dipercayai dan mahu makan keliling tujuannya.
Berat sangat tanggapan itu kerana sebagai parti yang berjuang atas nama Islam, makan keliling bukanlah sikap yang seharusnya dijadikan pendekatan. Pas mesti ada prinsip, pegangan dan pendirian.
Tidak mahukah Pas memberi amaran keras, menghantar surat tunjuk sebab atau memecat terus Ahli Parlimen Pas itu?
Atau Pas memang dalam hatinya betul-betul mahu makan keliling? (SH 25/12/2016).

0

0

votes
Article Rating
Kongsikan artikel ini


MUJURLAH HANYA ADA SATU JAMAL….

Pada mulanya saya agak malas untuk menulis mengenai Jamal Mohd Yunus yang sekali lagi menjadi percakapan ramai berikutan aksinya yang hanya bertuala kerana mahu menumpang mandi di pejabat Menteri Selangor di Shah Alam, baru-baru ini.
Hati kecil saya merasakan, Jamal sengaja berbuat sesuatu untuk menarik perhatian bagi tujuan yang dia saja yang tahu.
Tetapi, ramai rakan-rakan bertanyakan kenapa saya tidak mencuit walau sepatah pun tentang aksi terbaru Jamal itu. Dalam blog ini pun, ada juga yang meminta saya menulis mengenainya.
Untuk tidak menghampakan mereka, walaupun mungkin agak  terlewat dan isu berkaitan Jamal juga sudah mulai sejuk, saya akur akhirnya.
Sesiapa pun yang waras pasti akan mengatakan bahawa pemimpin politik, lebih-lebih lagi jika berjawatan Ketua UMNO Bahagian, bertitle Datuk Seri dan sedang melobi-lobi untuk bertanding dalam pilihanraya, tidak wajar sama-sekali berkelakuan sebegitu rupa.
Perbuatan Jamal bertuala adalah kelakuan yang memalukan UMNO sebagai parti yang sudah lama berkuasa. Perlakuan Jamal hanya sesuai dilakukan oleh watak-watak jalanan yang tidak ketentuan kedudukan serta tarafnya.
Bagi pemimpin politik, akal dan fikiran haruslah mengatasi pertimbangan emosi dan perasaan. Membantah sesuatu isu, tidak menjadi kesalahan apa-apa, tetapi sampai sanggup bertuala, adalah keterlaluan dan seolah-olah sudah hilang pertimbangan akal fikiran.
Sebab itu, aksi Jamal tidak mendapar respon yang baik daripada UMNO dan para pemimpinnya. Saya cuba bercakap dengan beberapa kawan yang berjawatan dalam parti itu, semuanya terasa malu dan diaibkan dengan perlakuan Jamal itu.
Kata mereka, dalam kedudukan UMNO dan Najib Razak yang makin ditolak dan dipersoalkan, munculnya watak “badut”  seperti Jamal lebih menyukarkan lagi parti itu untuk mewajarkan perlunya ia terus disokong dan dikekalkan kuasanya.
Akan ada yang mempersoalkan, begitukah rupa wajah parti yang ingin diberikan kuasa?
Mujur hanya ada satu Jamal, kata mereka lagi.
Isu mengenai ketiadaan air baru-baru ini tidak seharusnya diprotes secara keterlaluan. Ia adalah berkaitan TNB yang perlu melakukan penyelenggaraan dan Syabas tidak dapat beroperasi dalam tempoh tidak lebih empat hari hanyalah kerana kerja-kerja itu terpaksa dijalankan dan tidak dapat ditangguhkan lagi.
Notis awal sudah pun diberitahu beberapa minggu sebelum itu, malah penghantaran air juga turut dilakukan. Apa yang perlu bagi setiap orang ialah melakukan penyediaan tong-tong dan simpanan air yang secukupnya sebagai bekalan.
Lagi pun hanya Jamal saja yang kecoh-kecoh kerana tiada air dan kononnya tidak mandi sampai empat hari, rakyat yang lain, termasuk menteri-menteri, malah Najib dan Rosmah pun tidak mengomel walau sepatah pun tentang ketiadaan air itu.
Jamal juga terlihat tidak matang dan kebudak-budakan apabila beliau menyimbah air longkang kepada seorang perempuan yang datang ke rumahnya untuk tujuan menghantar air.
Jika beliau boleh beraksi “tak semenggah” dengan hanya bertuala ke pejabat rasmi kerajaan negeri, di mana kematangannya sehingga bertindak seperti samseng dengan orang-orangnya menyimbah air kotor kepada orang lain yang sekadar melakukan  reaksi kepada perlakuannya?
Kemudian apabila beberapa artis, termasuk Siti Nurhaliza dengan budi bahasa yang cukup tinggi menegur ketidakwajaran perlakuannya itu, Jamal sekali lagi memperihatkan watak tidak matangnya sebagai seorang pemimpin.
Komennya  berkaitan Siti Nurhaliza yang masih tidak mempunyai anak, bukan saja saja tersasar daripada perdebatan hujah lawan hujah, bahkan juga tentunya menyinggung perasaan ramai pasangan lain di negara ini yang tidak mempunyai zuriat.
Soal zuriat adalah soal rezeki, bukan soal tak cukup air atau tidak subur. Ada orang yang disahkan subur, tapi tetap tidak mempunyai anak dan ada juga orang yang tidak subur, tetapi akhirnya dapat memperolehi anak setelah melakukan pelbagai usaha, termasuk berdoa sehingga ke depan Kaabah.
Dengan komen Jamal itu, bukan saja peminat Siti Nurhaliza, bahkan ramai pasangan yang tersinggung dan terasa hati, mungkin mula menjarakkan diri daripada UMNO dan kerajaan.
Jamal juga sebenarnya tahu beliau ada masalah lesen berkaitan hotelnya di Sungai Besar. Mungkin juga beliau turut berdepan dengan perkara-perkara lain yang kita tidak tahu.
Biasanya, orang yang ada masalah hanya akan duduk diam-diam kerana apabila mereka mula membaling batu ke rumah orang lain, rumah kacanya juga akan dibalas dengan balingan batu yang sama.
Jamal tentu sedar perkara itu, tetapi mungkin dalam waktu yang sama beliau juga belajar daripada Annuar Musa yang tiba-tiba meletakkan jawatan dalam KAFA dan seterusnya disusuli persatuan bolasepak negeri itu mahu menarik diri daripada Liga Malaysia, tetapi kemudian sepantasnya datang “wahyu” daripada Najib yang seolah-olah mahu menawarkan bantuan segera.
Sama seperti Annuar Musa, Jamal juga adalah pemimpin UMNO yang sepertinya sudah bertekad “sanggup sehidup semati” untuk mempertahankan Najib.
Mana tahu, bantuan segera juga akan hadir buat Jamal tidak lama lagi. (SH 25/12/2016).

0

0

votes
Article Rating
Kongsikan artikel ini


BUDI BAHASA SEORANG YB?

Sesiapa yang menjadi pengikut Twitter Ahli Parlimen Kinabatangan, Bung Mokhtar Radin, barangkali selalu terjumpa bahasa-bahasa tidak enak dan kurang sopan yang digunakannya ketika berkomunikasi melalui medium tersebut.
Walaupun beliau hanya bertindak balas terhadap kata-kata yang ditujukan kepadanya, tetapi sebagai pemimpin dan Ahli Parlimen, wajarkah bahasa tidak enak dan kurang sopan digunakan?
Tidakkah bahasa itu melambangkan keperibadian seseorang?
Kenapa beliau tidak “block” saja pengikutnya yang suka melakukan provokasi dan gangguan sebagaimana yang biasa dilakukan oleh pemimpin-pemimpin yang lain?
Mengapa Bung Mokhtar suka sangat melayan mereka dengan mempamerkan keperibadian yang tidak sesuai sebagai seorang pemimpin? (SH 27/12/2016).

0

0

votes
Article Rating
Kongsikan artikel ini


DUA PILIHAN BUAT ANINA

Sejak semalam lagi isu pengguguran Anina Saadudin sebagai Ketua Srikandi PPBM menjadi bualan di mana-mana apabila bekas ahli UMNO Langkawi itu sendiri mendedahkan kedudukan dirinya yang sebenar.
Amatlah malang sebenarnya, sementara sebelum ini isu berkaitan beliau itu hanya menjadi bualan senyap di media-media sosial, sebaliknya kini Anina sendiri membuka mulut dan seolah-olah mahu semua orang menumpu kepadanya.
Lebih menarik dalam jawapan mengenai perasaannya apabila dilucutkan jawatannya itu, Anina sinis menjawab, “Tanya dulu perasaan Muhyiddin Yassin dan Mukhriz Mahathir apabila dilucutkan jawatan oleh UMNO.
“Saya nak tahu jawapan mereka. Lepas itu, saya jawab apa perasaan saya. Dulu saya bela mereka, saya lupa nak tanya apa perasaan mereka. Saya hanya bangun dan bela mereka tanpa berfikir panjang.”
Wajarkah seseorang yang berpendidikan tinggi dan pernah bergelar pensyarah sebelum ini, memberi jawapan sebegitu rupa dalam konteks berparti dan berpersatuan?
Terlihat bahawa jawapan Anina terpercik nada ego dan sedikit kurang ajar terhadap pemimpinnya sendiri. Anina harus sedar, beliau hanya dilucutkan jawatan Ketua Srikandi, tetapi masih lagi berjawatan Ahli Pimpinan Tertinggi PPBM.
Walaupun Anina mendakwa perlucutan jawatannya kerana tersebarnya “perbualan seks bodoh” mengenai dirinya, Anina juga harus sedar beliau barangkali turut dilingkari masalah-masalah lain yang tidak disedarinya mungkin telah menyebabkan pimpinan tertinggi PPBM merasakan beliau lebih sesuai sebagai Ahli MPT saja berbanding Ketua Srikandi.
Jawatan Ahli MPT itu sebenarnya sudah cukup tinggi bagi Anina yang semasa dalam UMNO, tidak pernah pun menjadi Ketua Wanita Bahagian, apatah lagi menjawat jawatan lain di peringkat negeri dan pusat. Maka, bersyukur dan berpada-padalah dalam mengangkat diri sendiri.
Apabila Anina memilih untuk berucap dengan mengatakan Najib Razak “kencing ahli UMNO” dan memintanya “segera berubat”, beliau seharusnya sedar sama ada mahu konsisten dan tahan cabaran dengan jalan yang dipilih atau sebaliknya.
Sikit-sikit dugaan, cabaran dan halangan adalah perkara biasa selagi dalam hatinya masih tersemat iltizam dan kekuatan untuk bersama-sama dengan majoriti rakyat yang mahu menolak Najib.
Di bawah ini pula adalah kenyataan rasmi PPBM mengenai kedudukan Anina:-
*KENYATAAN RASMI PPBM BERHUBUNG KEDUDUKAN KETUA SRIKANDI*
26 Disember 2016
1. Berhubung isu kedudukan Ketua Srikandi Parti Pribumi Bersatu Malaysia (PPBM), ingin saya menjelaskan bahawa Majlis Pimpinan Tertinggi (MPT) PPBM masih belum menubuhkan sayap Srikandi. Menurut Perkara 21 Perlembagaan PPBM, penubuhan sayap-sayap parti di semua peringkat adalah di bawah bidangkuasa MPT.
2. Justeru, kedudukan Puan Anina Saadudin yang dirujuk oleh pelbagai pihak sebagai Ketua Srikandi PPBM tidak seharusnya timbul. Beliau kekal sebagai Ahli Majlis Pimpinan Tertinggi PPBM yang dipertanggungjawabkan untuk menyelaras kegiatan Srikandi sehingga sayap parti ditubuhkan secara rasmi.
3. MPT akan menubuhkan Sayap Srikandi dalam masa terdekat setelah segala proses dan prosedur dalaman parti dipatuhi. Srikandi adalah sayap parti yang penting dan oleh yang demikian pemilihan Ketua Srikandi hendaklah dibuat secara teliti setelah pandangan semua pihak diperolehi.
4. Adalah diharapkan ahli-ahli PPBM terutamanya Srikandi dapat bertenang, merapatkan barisan dan meneruskan usaha untuk mengukuhkan parti demi perjuangan menyelamatkan Malaysia.
*BERSATU, BERAMANAH, BERMARUAH*
DATUK DR SHAHRUDDIN MD SALLEH
Setiausaha Agung PPBM.
Oleh kerana Anina sendiri sudah mendedahkan masalah dirinya kepada umum untuk diperbualkan, orangramai tidak akan berhenti bercakap mengenainya. Barangkali juga ada yang bertepuk tangan sekarang ini.
Untuk itu, Anina hanya ada dua pilihan sekarang ini.
Pertama, segera menutup mulutnya daripada bercakap secara terbuka mengenai kedudukannya. Beliau harus menyelesaikan masalah itu secara tertutup dengan kepimpinan tertinggi PPBM.
Jika masih ingin kekal dengan perjuangan menyingkirkan Najib, istiqamahlah bersama PPBM dan akurlah dengan keputusan yang diambil oleh pucuk pimpinan terhadapnya.
Sebagai Ahli MPT, beliau masih boleh bersuara dan bergerak ke seluruh negara untuk berceramah dan berkempen atas nama PPBM. Jawatan Ketua Srikandi bukanlah segala-galanya dalam perjuangan jika dalam hati masih terselit perasaan simpati dan ingin sama-sama berjuang membetulkan negara ini bersama-sama Tun Mahathir.
Kedua, segera meninggalkan PPBM jika ingin terus “celupar” mendedahkan masalah dalam parti dan berkaitan dirinya kepada umum. Beliau tidaklah terlalu penting berbanding perjuangan PPBM itu sendiri.
Kiranya Anina merasakan dirinya popular dan sangat penting, ramai orang lain yang lebih penting dan banyak berkorban berbanding dirinya.
Anina kemudian boleh memilih sama ada meneruskan perjuangan bersama wadah lain, bersara dan berehat atau kembali kepada menyokong Najib yang didakwanya “kaki kencing” sebelum ini. Najib tentu menadah tangan untuk menerimanya kembali kerana dalam keadaan kelemasan ini, siapa pun mudah diterimanya.
Pilihlah yang mana satu, Anina…tapi di mana pun kamu berada, perjuangan untuk menyingkirkan Najib tetap menjadi matlamat utama bagi rakyat Malaysia. (SH 26/12/2016).

0

0

votes
Article Rating
Kongsikan artikel ini


BR1M – ANTARA RASUAH DAN AUTA MURAH HATI

Tersentak dan tergelujat beberapa menteri UMNO apabila Tun Mahathir Mohamad tampil dengan serangan terbarunya bahawa pemberian BR1M adalah rasuah dan perbuatan yang salah.
Berlumba-lumba mereka tampil mempertahankannya kerana BR1M, selain pertandingan tiga penjuru, adalah dua senjata yang masih tinggal buat UMNO dan BN untuk memenangi pilihanraya akan datang.
Nak harapkan imej dan wibawa Najib….hancur.
Nak bergantung personaliti menteri-menteri….pun hancur.
Nak harapkan 1MDB….juga hancur.
Nak bergantung kepada Felda dan FGV…pun mula hancur.
Tiada apa yang tinggal untuk UMNO dan BN memenangi pilihanraya akan datang, selain mengharapkan perpecahan pembangkang akan berterusan dan berlakunya pertandingan tiga penjuru serta ditambah dengan gula-gula BR1M yang seolah-olah menggambarkan Najib seorang pemimpin yang pemurah lagi baik hati.
Jika pembangkang mula bersatu hati dan BR1M juga ditolak, makin dekatlah Najib, UMNO dan BN menemui titik penamatnya di hati rakyat.
Untuk menilai dakwaan Tun Mahathir bahawa BR1M adalah rasuah, mari kita teliti serta amati ulasan Mohamad Ezam Mohd Nor yang pernah bertugas sebagai Pengarah Komunikasi Strategik di Kementerian Kewangan:-
1. Dakwaan Tun M unsur rasuah dalam BR1M bukan tanpa asas. Hisbah berpandangan ianya  mempunyai asas dan perlu diteliti.
2. Kita maklum rencana asal BR1M datang dari Bank Negara dan pada hemat Hisbah ianya mempunyai merit dari sudut ekonomi dan juga sosial.
3. Semasa di Kementerian Kewangan saya sendiri pernah menyatakan dari sudut Islam pemberian cara ini amat dekat dengan prinsip pemberian zakat dalam islam kerana ada tumpuan kumpulan sasar seperti konsep asnaf.
4. Persoalan rasuah timbul apabila pemimpin politik yang desperado dan terdesak ambil kesempatan dari konsep dan rencana yang baik ini untuk tujuan dan kepentingan politik.
5. Buktinya didalam ucapan penggulungan perhimpunan UMNO baru2 ini Presiden UMNO  umum bahawa pemberian BR1M 3 fasa dan fasa akhir di berikan melalui UMNO bahagian.
6. Di sini wujud elemen rasuah kerana UMNO berkepentingan sbg parti yang mahu meraih undi. Memberi wang secara langsung kepada pengundi oleh sebuah parti yang akan sertai pilihanraya boleh menjadikan perbuatan memberi itu kepada perbuatan merasuah.
7. Kalau tiada niat mempengaruhi dan merasuah mengapa pemberian melalui UMNO? Dari sudut pentadbiran kewangan negara juga salah kerana UMNO adalah sebuah parti bukan sebahagian jentera kerajaan. Sumber dana BR1M adalah dari hasil cukai rakyat kepada kerajaan. Cukai dan hasil kerajaan bukan bersumber dari ahli umno sahaja. Mengapa UMNO mendapat hak eksklusif membuat pemberian? Mengapa parti lain tidak mendapat hak ini?
8. inilah satu lagi bukti bagaimana dasar baik disalahguna bila pemimpin sudah terdesak dan mahu terus bergayut pada kuasa dengan apa cara sekalipun (at all cost).
9. Kesimpulannya dakwaan Tun Mahathir ada unsur rasuah didalam BR1M bukan tidak berasas sama sekali. Dakwaan itu ada asasnya pada hemat Hisbah.

Mohamad Ezam Mohd Nor
Pengerusi Hisbah
27 Disember 2016.
Dalam pada itu, BR1M juga adalah auta licik Najib, UMNO dan BN untuk melakukan silap mata kepada rakyat. BR1M menampakkan seolah-olah sikap pemurah dan memberi, tetapi sebenarnya wang rakyat diambil semula melalui GST dalam jumlah yang lebih daripada yang diberi.
Jika seseorang membelanjakan RM70 sehari atau RM2000 sebulan untuk perbelanjaan keluarga, bayaran bil dan lain-lainnya misalnya, bermakna GST 6 peratus yang perlu dibayar ialah RM120 setiap bulan.
Dalam setahun, ia menjadi RM2000 x 12 bulan  = RM24,000.
Bermakna GST 6 peratus yang dibayar bagi perbelanjaan RM24,000 setahun ialah RM1,440.00.
Jika perbelanjaan harian meningkat kepada RM100 sehari atau RM3000 sebulan, maka GST yang perlu dibayar ialah RM180 setiap bulan.
Jika setahun, ia menjadi RM3000 x 12 bulan = RM36,000. Daripada jumlah itu, cukai GST 6 peratus yang perlu dibayar ialah RM2,160.
Kiranya seseorang itu menerima BR1M sebanyak RM1200 setahun, tanpa sedar sebenarnya apa yang kerajaan beri itu amat kurang berbanding  cukai GST yang penerima BR1M bayar kepada kerajaan.
Lihat, nampak BR1M seperti memberi dan murah hati, namun sebenarnya wang kita diambil kemblai dengan jumlah yang lebih daripada itu melalui GST. Licik dan auta kan!!
Tanpa BR1M dan GST, rakyat Malaysia jauh lebih bahagia kehidupan mereka. (SH 27/12/2016).

0

0

votes
Article Rating
Kongsikan artikel ini


BR1M RASUAH, BAGAIMANA MENGELAKKANNYA?

Menurut jawapan Menteri Kewangan Kedua, Johari Abdul Ghani di Parlimen pada 18 Oktober 2016 lalu, jumlah penerima BR1M bagi tahun ini ialah seramai 7,280,340 orang.
Katanya, jumlah permohonan keseluruhan yang diterima pula ialah sebanyak 8,362,666. Ini bermakna sebanyak 1,082,326 permohonan telah ditolak.
Apakah tafsiran mudah apabila melihat angka 7,280,340 orang yang layak menerima BR1M itu?
Dengan sejarah mentadbir negara melebihi 60 tahun, tetapi lebih 7 juta daripada 31 juta rakyatnya masih bergantung kepada BR1M, angka itu dengan sendirinya membuktikan kegagalan UMNO dan BN dalam mentadbir negara ini.
Apa yang menjadi teras perjuangan UMNO dan BN selama ini?
Bukankah yang selalu dilaungkan bahawa perjuangan UMNO dan BN tidak lain ialah untuk memberi kesejahteraan kepada rakyat dan kerap juga ditempikkan slogan “BN menang, rakyat senang”?
Di mana senangnya rakyat melalui BN jika setelah lebih 60 tahun berkuasa, tetapi hampir 1/4 rakyatnya  masih susah dan miskin?
Dalam pada itu, daripada  7,280,340 penerima BR1M, berapa ramaikah di antaranya adalah ahli-ahli UMNO?
UMNO direkodkan mempunyai keahlian seramai 3.5 juta, jadi berapa ramaikah yang masih menerima BR1M?
Mungkinkah 3 juta atau 2.5 juta penerima BR1M merupakan ahli UMNO?
Jika demikian, apa yang boleh dibanggakan mengenai keberhasilan perjuangan UMNO, bukan saja untuk rakyat, tetapi juga kepada mereka yang menjadi ahli parti tersebut?
Mahu tidak tahu, BR1M akhirnya hanya membuktikan kegagalan UMNO dan BN memerintah negara ini.
Kini pemberian BR1M dikaitkan pula dengan unsur rasuah dan perbuatan yang menyalahi undang-undang. Ia beirkutan Najib sendiri dalam Perhimpunan Agung UMNO yang lalu mengatakan pengagihannya akan dilakukan melalui pejabat UMNO bahagian-bahagian di seluruh negara.
Duit BR1M adalah duit rakyat yang diperolehi melalui cukai, termasuk GST. Ia bukan duit UMNO atau wang derma yang diperolehi oleh Najib. Bermakna, bukan saja semua rakyat yang layak berhak menerimanya, bahkan ia tidak boleh sama sekali dikaitkan dengan UMNO, BN atau mana-mana parti politik.
Apabila diberikan melalui pejabat UMNO, ia sudah mengarah kepada unsur rasuah. Sudah tentu ia diberikan dengan harapan dibalas dengan undi. Ketua-Ketua UMNO bahagian yang menyampaikan sumbangan pasti akan mengambil kesempatan bercakap atau memberikan sepatah dua kata kepada penerima BR1M dalam bentuk merayu serta meminta undi daripada mereka.
Kepada penerima BR1M yang dikenalpasti tidak menyokong UMNO dan BN, ia akhirnya turut terdedah kepada unsur ugutan atau kata-kata yang kasar agar wang yang diterima dibalas dengan sokongan.
Dengan yang demikian, BR1M adalah merupakan pemberian yang diminta balasannya, bukan lagi untuk semata-mata membantu rakyat yang kesusahan. Jadi,  unsur rasuah tidak lagi dapat dielakkan.
Tidak seperti bantuan tunai kepada warga emas atau bekalan air percuma yang diberikan di Pulau Pinang dan Selangor, ia disalurkan secara terus atau melalui pejabat kerajaan yang berkaitan tanpa melibatkan sama sekali sama ada DAP dan PKR.
Untuk mengelakkan BR1M dikaitkan dengan unsur rasuah atau penerimanya mungkin berasa was-was kerana bimbang menerima wang haram, jalan mudahnya ialah mereka mesti tidak memberi undi kepada BN dalam pilihanraya akan datang.
Mereka mesti membuktikan bahawa sekali pun diberikan BR1M, undi tetap tidak diberikan kepada BN. Ia dengan sendirinya menyebabkan wang BR1M itu terkeluar daripada definisi rasuah.
Sebaliknya, selagi BN menang dalam pilihanraya akan datang, selagi itulah BR1M akan tetap terkait dengan rasuah.
Akhirnya terpulang kepada 7,280,340 penerima BR1M membuat keputusan. Dengan tidak mengundi BN, bukan saja dapat membersihkan wang yang diterima daripada unsur rasuah, yang lebih penting lagi ialah dapat sama menyelamatkan negara ini.
Lebih 60 tahun berkuasa, tetapi ada hampir 1/4 rakyat Malaysia masih menerima BR1M yang bermakna mereka masih miskin, termasuk sebahagiannya adalah ahli UMNO, apakah kita mahu memberi kerajaan yang ada terus berkuasa lagi? (SH 28/12/2016).

0

0

votes
Article Rating
Kongsikan artikel ini


DI MANA LEBIH BANYAK PAHALA, BERIBADAH ATAU MELAWAN RASUAH?

Mufti Perak, Harussani Zakaria dilaporkan meminta Tun Mahathir Mohamad supaya berhenti daripada terus mencari jalan untuk menjatuhkan kerajaan pimpinan Najib Razak, sebaliknya menggunakan baki usia yang ada untuk memperbaiki serta meningkatkan amalan seharian.
Saya nasihatkan berhentilah mencari jalan yang bukan-bukan untuk menjatuhkan orang lain, lebih baik beramal di hujung usia yang masih ada, kata beliau.
Seperti biasa, inilah selalunya wajah sebenar para mufti, kecuali seorang dua iaitu diam atau tidak berani menegur segala kebejatan pemerintah, tetapi pantas membuka mulut kepada orang lain yang berani mengkritik kerajaan?
Apakah saranan agar memperbaiki amalan sendiri itu suatu perkara yang betul dan perlu diutamakan pada pandangan ulama dan agamawan apabila berdepan kekalutan yang kronik dalam negara?
Apakah Harussani faham mengenai skandal 1MDB, SRC International, pemecatan Peguam Negara, perlambakan kontrak-kontrak kerajaan pada harga tinggi kepada China, pembelian Eagle High oleh Felda yang lebih RM1.43 bilion berbanding harga pasaran serta  seribu satu kemungkaran yang lain yang berlaku silih berganti?
Bila Harussani mahu menegur Najib berkaitan semua perkara di atas, termasuk berkaitan pembaziran serta kemewahan melampau yang menjadi budaya keluarga Perdana Menteri  sejak menduduki Seri Perdana?
Tidakkah apabila Tun Mahathir bersuara, beliau sebenarnya telah melakukan amalan fardu kifayah yang turut mendatangkan pahala, bukan saja kepada dirinya tetapi juga kepada orang lain?
Selain itu, mana Harussani tahu Tun Mahathir tidak memperbaiki dan meningkatkan amalan peribadinya di hujung usia?
Apakah pahala dan bekalan ke akhirat hanya ada di atas sejadah sahaja?
Antara meningkat dan memperbaiki amalan peribadi dengan berjuang dalam konteks yang lebih besar untuk menyelamatkan negara, yang manakah memberi pahala lebih besar?
Apabila Harussani menegur Tun Mahathir, sebenarnya rakyat negara ini lebih banyak lagi pertanyaan untuk ditujukan kepadanya sehingga ada yang bertanya, sudah cukupkah amalan peribadi mufti itu sendiri untuk menampung dosa atas sikapnya yang lebih condong kepada kerajaan kleptokrasi sekarang ini?
Apakah menegur Tun Mahathir yang sedang berjuang menyelamatkan negara memberi pahala lebih besar bagi Harussani berbanding bersekongkol dan mengampu kerajaan dan pemimpinnya yang terang-terang kesalahannya diperkatakan di seluruh dunia? (SH 28/12/2016).

0

0

votes
Article Rating
Kongsikan artikel ini


WOWW…SAMPAI KE LONDON MENTERI CARI TEH TARIK!!

Sebagaimana yang tersebar dalam grup whatsapp dan media sosial, Menteri di Jabatan Perdana Menteri, Jamil Khir Baharom dilaporkan hadir dalam satu program “sessi teh tarik Akta 355” di Malaysia Hall, London pada 27 Disember, baru-baru ini.
Turut  diajak “ngeteh”  bersama dingin salji di kota London itu ialah Ahli Parlimen Kuala Nerus, Dr. Khairuddin Aman Razali yang juga merupakan Ketua Penerangan Dewan Ulama Pas Pusat dan Ahli Jawatankuasa  Majlis Syura parti Islam itu.
Mengapa sampai ke London membawa perbincangan Akta 355?
Apa kaitannya orang-orang Melayu di London dengan akta 355?
Malangnya, bersama gambar-gambar yang turut tersebar, khabarnya “sessi teh tarik” di kota London itu hanya mencatat jumlah kehadiran yang kecil saja.
Kenapa tidak pernah diadakan “sessi teh tarik” membincangkan akta yang sama di dalam negara atau di Jerai yang merupakan kawasan Parlimen Jamil Khir sendiri?
Adakah semua orang dalam negara sudah faham mengenai Akta 355, lalu tidak perlu diadakan sessi dialog atau kerana teh tarik mamak di sini tidak sesedap teh tarik di kota London?
Bila pula Jamil Khir mahu mengadakan “sessi teh tarik” dengan MCA, MIC, Gerakan dan parti-parti komponen di Sabah dan Sarawak yang masih menentang Akta 355 itu?
Apakah mungkin selepas London ini, “sessi teh tarik”  bersama Jamil Khir dan pemimpin Pas juga bakal diadakan di Paris, Amerika, Australia, New Zealand dan lain-lain kota percutian kerana di semua tempat itu juga terdapat orang-orang Melayu Malaysia yang ditakrif “sangat-sangat”  perlu diberikan penerangan berkaitan akta 355? (SH 29/12/2016).

0

0

votes
Article Rating
Kongsikan artikel ini


MUHYIDDIN, MUKHRIZ PERLU LEBIH "LAJU" URUS PPBM, JANGAN HANYA BERHARAP
AURA TUN M

PPBM secara dasarnya ditubuhkan untuk menyaingi serta mengalahkan UMNO dan BN dalam pilihanraya akan datang. Ia adalah wadah baru bagi orang-orang Melayu setelah UMNO sekarang ini lebih dipergunakan kedudukannya untuk membela dan mempertahankan Najib Razak semata-mata.
PPBM amat beruntung kerana ada Tun Mahathir Mohamad di dalam parti itu selaku pengerusinya. Tun Mahathir harus diakui mempunyai aura besar kepada masyarakat kerana kepintaran, jasa dan sumbangannya selama 22 tahun mentadbir negara. Tanpa Tun Mahathir, PPBM tidak mungkin mampu ke mana-mana.
Di pihak pengurusan parti, PPBM ada Muhyiddin Yassin dan Mukhriz Mahathir selaku gandingan peneraju yang turut dibantu oleh Naib Presiden, Setiausaha Agung, Bendahari, Ketua Penerangan, Ketua-ketua sayap dan Ahli Majlis Pimpinan Tertinggi.
Untuk tujuan menyaingi dan mengalahkan UMNO serta menjadikan parti itu dan Najib akhirnya hilang kuasa melalui pilihanraya, pengaruh Tun Mahathir adalah senjata utamanya. Ditambah dengan Tun Mahathir sudah berbaik dengan Anwar Ibrahim dan diikuti dengan PPBM telah menjalin kerjasama secara rasmi dengan Pakatan Harapan, UMNO yang sudah di hujung tanduk kedudukannya sejak menanggung beban Najib, Rosmah dan keluarganya, sebenarnya semakin menghampiri tanah perkuburan situasinya.
Tidak saja rakyat biasa, mereka yang tidak berparti, orang bandar, separa bandar, profesional dan golongan muda yang semakin meluat dengan UMNO di bawah kepimpinan Najib, malah ramai ahli parti itu sendiri akan melakukan penderhakaan dengan sama ada tidak keluar mengundi atau memberi kemenangan kepada parti alternatif dalam pilihanraya akan datang.
Orang kampung dan orang Felda pun sudah ramai yang beralih angin dan enggan memberikan undi mereka kepada UMNO dan BN.
Rata-rata rakyat sudah sedar bahawa memberi lanjutan kuasa kepada UMNO dan BN tidak lagi bererti apa-apa kepada mereka, sebaliknya hanya bertujuan menyelamatkan kedudukan Najib semata-mata. Setelah menang, silap-silap lagi banyak subsidi akan ditarik dan GST pula dinaikkan lagi untuk membayar hutang yang semakin menimbun.
Tetapi untuk memastikan PPBM dapat memainkan peranan yang berkesan dalam usaha mengalahkan UMNO bersama Pakatan Harapan, parti itu mestilah diurus dengan baik, cekap dan laju. PPBM tidak boleh bergerak terlalu perlahan macam kura-kura seperti sekarang dan hanya bergantung semata-mata kepada aura serta pengaruh Tun Mahathir.
Ia mesti pantas bergerak dan cepat menyelesaikan sama ada urusan pentadbiran, gerak kerja, mahu pun masalah-masalah yang timbul.
Team pengurusan PPBM yang diketuai oleh Muhyiddin dan Mukhriz seharusnya tidak berlengah-lengah lagi memastikan parti itu berjalan lancar, sementara aura Tun Mahathir ditumpukan semaksima mungkin peranannya untuk menarik sokongan rakyat.
Apa yang terlihat selama ini hanya peranan Tun Mahathir yang berjalan dengan baik dalam menarik sokongan rakyat. Beliau hampir sepanjang masa bergerak, berceramah, bertemu dengan pelbagai pihak, berfikir, meluahkan pandangan, menghadiri forum, menulis di blog dan macam-macam lagi.
Dalam usianya mencecah 91 tahun, kesungguhannya untuk memulihkan negara ini amat mengkagumkan dan amat menyentuh hati. Di sinilah kekuatan Tun Mahathir dalam menggenggam bara perjuangannya.
Namun, bagaimana dengan pengurusan parti yang sepatutnya digerakkan dengan cekap dan pantas oleh Muhyiddin, Mukhriz serta pasukannya?
Adakah ia telah dan sedang berjalan dengan baik? Apa yang rakyat dapat lihat mengenai PPBM setakat ini?
Selain hanya menubuhkan barisan kepimpinan di peringkat pusat, mengapa kepimpinan di peringkat negeri, bahagian dan cawangan di seluruh negara masih belum dibentuk lagi sehingga ke hari ini?
Bila lagi mahu diumumkan dan dibentuk? Sudahkah digerakkan pasukan untuk meninjau ke negeri, bahagian dan cawangan bagi tujuan itu?
Bukankah tarikh pilihanraya sudah semakin dekat? Bagaimana jika tiba-tiba Najib mengumumkan tarikh pilihanraya ialah pada Mac atau April nanti?
Sudahkah ditubuhkan jentera pilihanraya di pusat-pusat daerah mengundi?
Sempatkah digerakkan semuanya sekaligus menjelang pilihanraya nanti?
Mana program-program besar PPBM di seluruh negara yang mampu menyerlahkan ia sebagai parti yang mahu menggantikan UMNO?
Sokongan rakyat kepada PPBM dan agenda perubahan, khususnya untuk menyingkirkan Najib memang tengah “cantik” ketika ini, tetapi aura dan pengaruh Tun Mahathir saja tidak mencukupi untuk tujuan itu.
Ia mesti dibantu oleh pengurusan dan pentadbiran PPBM yang cekap, berkesan dan tersusun.  Malah, aura dan pengaruh Tun Mahathir boleh tenggelam dan tewas disebabkan pengurusan parti yang perlahan dan tidak cekap.
Muhyiddin dan Mukhriz perlu bingkas segera. Jangan terlalu perlahan dan lambat. Gerakkanlah parti dengan segera dan sebaik-baiknya. Janganlah juga bercuti lama-lama ke luar negara. Menyelamatkan negara lebih penting daripada segala-galanya.
Lagi pula, semasa berkuasa dulu, bukankah sudah tiap-tiap tahun pergi bercuti dengan keluarga?
Dalam mengurus PPBM dan memastikan ia mampu berjaya mengalahkan UMNO serta menyingkirkan Najib yang bergelar bilionwan, jangankan pergi bercuti, Muhyiddin dan Mukhriz sepatutnya  juga “tidak boleh tidur pun” bermula sejak tertubuhnya parti itu sehinggalah tarikh PRU 14 akan datang. (SH 29/12/2016).

0

0

votes
Article Rating
Kongsikan artikel ini


PENGIKUT PALSU NAJIB….

Semalam Najib Razak melahirkan rasa bangga kerana pengikutnya di laman Twitter sudah mencecah seramai 3.2 juta orang.
“Alhamdulillah, jumlah follower Twitter saya kini 3.2 juta. Terima kasih semua yang bersama saya di sini, Insya Allah kita akan terus berhubung,” kata Najib dalam tulisannya itu.
Bagaimanapun, jika diperiksa melalui laman Twitteraudit.com, didapati hampir 2 juta pengikut Najib itu adalah terdiri daripada akaun-akaun palsu.
Hanya sejuta lebih sikit saja pengikutnya terdiri daripada pemilik akaun tulen.
Maka, kenapa Najib perlu bangga?
Bagaimana pula di dunia nyata?
Di kalangan pimpinan dan ahli UMNO, kakitangan kerajaan atau di antara 31 juta rakyat Malaysia, berapa ramai pula sebenarnya yang sedang menampakkan diri mereka sebagai pengikut palsu kepada Najib?
Jeng jeng jeng…..(SH 30/12/2016).

0

0

votes
Article Rating
Kongsikan artikel ini


SAMAN ATAU TIDAK?

Menarik sekali untuk menunggu perkembangan seterusya berkenaan saman Pas terhadap Sarawak Report berkaitan artikel yang mendakwa kepimpinan kanan parti itu menerima RM90 juta daripada Najib Razak.
Pada 13 Disember, Pas sudah menghantar notis tuntutan tujuh hari yang mengandungi tiga permintaan kepada Sarawak Report:-
– menarik balik artitel berkaitan dakwaan RM90 juta yang disiarkan pada 6 Ogos 2016.
–  membuat permohonan maaf mengikut terma yang dipersetujui oleh parti.
– membuat akujanji untuk tidak menyiarkan tuduhan palsu di masa depan.
Tempoh tuntutan itu telah berakhir pada 20 Disember lalu di mana Claire Brown dan Sarawak Report tidak mengendahkan langsung tuntutan yang diminta Pas itu, sekaligus memberi makna beliau bersedia untuk berdepan dengan Pas dan Hadi Awang di mahkamah.
Hari ini pula sudah 30 Disember, sepuluh hari telah berlalu daripada tarikh tuntutan itu berakhir.
Namun,  masih tidak kedengaran khabar berita sama ada Pas mahu meneruskan saman atau sebaliknya.
Claire Brown, ketika ditanya mengesahkan masih tidak menerima sebarang writ saman atau apa-apa dokumen yang menunjukkan beliau dan Pas akan bertemu di mahkamah.
Bekas Menteri di Jabatan Perdana Menteri, Zaid Ibrahim dalam blognya minggu lalu ada menasihatkan Pas agar tidak cuba-cuba mahu membawa kes itu ke mahkamah.
Kata Zaid, kos guaman bagi saman fitnah di London adalah terlalu mahal iaitu £250 ribu atau bersamaan RM1.5 juta dan wang itu sebaiknya digunakan oleh Pas untuk kegunaan PRU 14 akan datang.
Selain itu, tambah beliau, jika kes dibawa ke mahkamah, Claire sudah tentu akan memanggil Najib untuk memberi keterangan di mana keadaan itu boleh meruntuhkan hubungan kemesraannya dengan Hadi Awang dan Pas yang terjalin selama ini.
Sediakah Najib hadir ke mahkamah?
Apakah notis tuntutan Pas itu akhirnya sama seperti tuntutan penjelasan Najib kepada WSJ berkaitan dakwaan kemasukan RM2.6 bilion ke dalam akaun peribadinya sebelum ini, tetapi tidak berani pun diteruskan sehingga ke mahkamah?
Akhirnya, saman atau tidak? (SH 30/12/2016).

0

0

votes
Article Rating
Kongsikan artikel ini


DI MANA MUFTI PERAK?

Dakwaan oleh “seorang tua” bernama Tunku Aziz Tunku Ibrahim kononnya sudah ada kesepatakan antara Tun Mahathir Mohamad dan Lim Kit Siang yang bersetuju menamakan Mukhriz Mahathir sebagai calon Perdana Menteri sekiranya Pakatan Harapan memenangi PRU 14, adalah jelas mengarut dan fitnah.
Hakikatnya, perkara itu masih dalam perbincangan dan belum lagi ada kata putus mengenainya.
Tak malukah “dah tua-tua”  pun masih bergentayangan dengan fitnah di sana sini?
Malangnya, tidak pula Harussani Zakaria mahu menasihatkan “orang tua” itu agar segera berehat dan lebih menumpukan kepada amal ibadah?
Bukankah “orang tua” sebegini yang lebih afdal agar dinasihatkan berehat, memperbanyakkan amal ibadah dan bermain dengan cucu-cucu berbanding Tun Mahathir yang sedang cuba memperbaiki dan memulihkan pelbagai kerosakan dalam negara?
Lebih dari itu, Tunku Aziz ini juga dikatakan sudah dinyatakan oleh “orang besar TV3” dalam laporannya kepada Perdana Menteri  sebagai antara punca kemerosotan penonton terhadap saluran televisyen itu?
Maka, meminta “orang tua” itu agar berehat dan memperbanyakkan amal ibadah turut merupakan pertolongan tidak langsung dalam memulihkan imej kerajaan dan dapat pula ” membodek” Najib kerana menyelamatkannya daripada terus disokong oleh seseorang yang sudah dianggap “tidak berguna” oleh TV3?
Oleh itu, cepat-cepatlah bersuara wahai Tuan Mufti Perak? (SH 31/12/2016).

0

0

votes
Article Rating
Kongsikan artikel ini


TAHUN BARU, AZAM BARU, KERAJAAN BARU

Hari ini adalah hari terakhir tahun 2016 dan esok akan bermulalah lembaran baru tahun 2017. Selamat tinggal 2016, selamat datang 2017.
Sebagaimana biasa, apabila tiba saja tahun baru, ramai orang mula memasang azam dan impian baru. Dalam semua azam dan impian baru itu, keseluruhannya adalah inginkan keadaan yang lebih baik bagi diri mereka bersama hadirnya tahun baru.
Begitulah lumrahnya manusia kerana setiap orang inginkan sesuatu yang lebih baik bagi diri sendiri, kerjaya, keluarga, anak-anak dan sebagainya.
Dalam konteks kita sebagai rakyat Malaysia, kita juga sebenarnya perlu memasang azam dan impian baru bersama kedatangan tahun 2017. Ini kerana tahun 2016 lalu telah meninggalkan luka dan sengsara yang bukan sedikit kepada rakyat yang cintakan kebenaran serta keadilan.
Kemelut 1MDB masih lagi tidak menampakkan sebarang cahaya, meskipun di Singapura sudah tiga orang dihukum penjara dan dua buah bank turut ditutup kerananya.
Di Amerika, bukan saja harta-harta yang terkait dengan dana 1MDB yang didakwa dilencongkan sudah mula memasuki kamar mahkamah untuk proses penyitaan, bahkan “Malaysia Official 1” juga disebut secara nyata menerima AS$731 juta atau lebih RM3,000 juta daripadanya.
Duit RM2,600 juta yang kononnya derma dan RM42 juta daripada SRC International yang masuk ke akaun peribadi Najib, meskipun diakui oleh empunya badan sendiri, sebaliknya yang dipecat dan diganti ialah Peguam Negara dan Ketua Pesuruhjaya SPRM.
Felda yang terus rugi beribu-ribu juta dan peneroka yang semakin sengsara langsung tidak diambil kira dengan membeli pula ladang di Eagle High di Indonesia dengan harga RM1.43 bilion lebih tinggi daripada harga pasaran semasa.
Ringgit terus merudum, hutang meningkat dan harga barang-barang kian melonjak yang sekaligus memberi makna tidur malam rakyat tidak lagi senyenyak tahun-tahun sebelumnya.
Dalam masa yang sama, hutang negara ditambah lagi dengan penganugerahan projek-projek kerajaan kepada syarikat negara China, tidak saja melalui konsep “buat dulu bayar kemudian”, malah juga diperkatakan oleh pakar-pakar dengan harga yang berlipat kali ganda tingginya.
Terbaru, lemahnya ekonomi negara turut dizahirkan melalui dividen ASB yang paling rendah dalam sejarah sejak ia diwujudkan.
Jika mahu disenaraikan, banyak sekali luka dan parut 2016 yang membuatkan rakyat berasa sedih, sengsara dan menangis. Negara kita pada hakikatnya tidak mungkin menjadi lebih baik jika terus dipimpin oleh Najib dan barisan menteri yang sedia ada kerana mereka sendiri bergantung kepada kuasa UMNO untuk menentukan masa depan mereka.
Oleh kerana mereka sendiri pun berharap kepada kekalnya kuasa UMNO untuk menyelamatkan kedudukan dan masa depan daripada segala onar yang telah dilakukan, tentulah mustahil untuk mereka mampu memberi yang lebih baik buat rakyat.
Dengan yang demikian, apakah azam dan impian yang paling baik bagi rakyat Malaysia?
Jawapannya tidak lain ialah perlunya sebuah kerajaan baru untuk melindungi kita semua dan menyelesaikan semua masalah-masalah yang disenaraikan di atas tadi.
Tanpa kerajaan baru, bukan saja masalah lama tidak akan diselesaikan, bahkan ia akan ditutup dengan mencipta masalah baru yang lebih besar lagi bebannya untuk ditanggung oleh rakyat.
Bermula esok, sempena tahun baru 2017, selain kita memasang azam dan impian baru untuk diri sendiri, kerjaya, keluarga dan anak-anak, menjadi kewajipan juga untuk disematkan sama azam serta impian kepada kelahiran sebuah kerajaan baru bagi Malaysia.
Azam dan impian kepada kerajaan baru itu perlu sentiasa diperkukuhkan dalam hati setiap rakyat kerana PRU 14 paling mungkin akan diadakan pada tahun 2017.
Azam dan impian untuk diri sendiri, kerjaya, keluarga serta anak-anak kadangkala akan menjadi lebih mudah untuk dicapai dengan adanya sebuah kerajaan baru.
Selamat tahun baru kepada semua pembaca dan penjenguk blog ini, selain berazam baru, jangan lupa juga perlunya kepada sebuah kerajaan baru. (SH 31/12/2016).

0

0

votes
Article Rating
Kongsikan artikel ini